Projek SSLR Fasa Dua dan Tiga dalam proses penilaian - TPM Fadillah

(Datuk Seri Fadillah Yusof meraikan “Peng Lamei Ledoh Pahu Kayan Sarawak 2023 - Makan Malam Pesta Menuai Etnik Kayan Sarawak di bandar raya Miri/FOTO FB Fadhillah Yusof)

MIRI, 7 Mei - Pembinaan Projek Sabah-Sarawak Link Road (SSLR) Fasa Dua dan Tiga yang menghubungkan Sabah dan Sarawak tanpa perlu melalui Brunei kini dalam proses pengurusan dan penilaian harga.Timbalan Perdana Menteri Datuk Seri Fadillah Yusof berkata selepas selesai proses itu kelak, projek itu akan dibawa untuk proses tender.Katanya, fasa pertama projek tersebut yang bermula dari Lawas sehingga ke Pa Berunut sudahpun bermula.“Saya telah diberikan amanah oleh Perdana Menteri (Datuk Seri Anwar Ibrahim) untuk membantu Menteri Kerja Raya Datuk Seri Alexander Nanta Linggi untuk memastikan pembangunan infrastruktur di Sarawak ini dapat dilaksanakan secepat mungkin,” katanya.Fadillah berkata demikian semasa majlis Peng Lamei Ledoh Pahu Kayan 2023 yang diadakan sebagai tanda kesyukuran tamatnya musim menuai yang dianjurkan Persatuan Kayan Sarawak di sini malam tadi.

(Datuk Seri Fadhillah Yusof tiba di Lapangan Terbang Miri petang semalam/FOTO FB Fadhillah Yusof)

Timbalan Perdana Menteri itu berkata bagi Fasa Dua projek Pan Borneo yang menghubungkan Miri dengan Limbang dan seterusnya Lawas dengan melalui Brunei akan dapat dilaksanakan pada penggal ini.Menurutnya kependudukan yang jarang di kawasan terpencil di Sarawak menjadi cabaran kerana mengikut dasar rancangan pembangunan kerajaan Persekutuan, tumpuan pembangunan adalah di kawasan yang mempunyai penduduk yang padat.Ini menyebabkan kawasan tersebut ketinggalan jauh di belakang dari segi pembangunan namun kerajaan telah mulai memberikan tumpuan yang serius terhadap pembangunan di Sarawak.Di peringkat negeri Sarawak katanya beberapa pihak berkuasa pembangunan wilayah telah ditubuhkan yang dilihat dapat melaksanakan pembangunan jalan penghubung yang dapat menghubungkan Pan Borneo dengan jalan pesisir pantai.“Maknanya jalan-jalan balak akan dinaik taraf dan ini diharapkan dapat membantu meningkatkan infrastruktur perhubungan di Sarawak ini,” katanya sambil menambah bahawa setiap projek yang dilaksana tidak lari daripada berdepan pelbagai cabaran seperti jumlah kontraktor dan juga bahan binaan.Pada masa yang sama beliau menyeru supaya pertubuhan-pertubuhan bukan kerajaan di Sarawak menjalinkan kerjasama dengan Yayasan Sarawak di dalam mengadakan program yang dapat meningkatkan ilmu pengetahuan dan kemahiran modal insan di negeri itu.- BERNAMA


Lawatan kerja ke New Zealand disifatkan berjaya - Zambry

PUTRAJAYA, 6 Mei - Satu dokumen Kerjasama Strategik Malaysia-New Zealand telah dimeterai hasil lawatan kerja sulung Menteri Luar, Datuk Seri Dr. Zambry Abdul Kadir ke negara itu pada 2 hingga 4 Mei lalu.Pemeteraian dokumen tersebut turut disaksikan rakan sejawatnya, Nanaia Mahuta selain membincangkan pelbagai isu berkepentingan bersama termasuk kerjasama dalam sektor industri halal dan pertanian. Dalam satu kenyataan, Zambry berkata Kerjasama Strategik itu akan memberi manfaat yang tinggi kepada kedua-dua negara, selain menaik taraf hubungan diplomatik ke peringkat kerjasama strategik serta membuka peluang-peluang pelaburan baharu ke Malaysia dan New Zealand.Dalam rangka lawatan itu, Zambry juga berpeluang meraikan sambutan Hari Raya Aidilfitiri bersama rakyat Malaysia di New Zealand.

Dianggarkan seramai 18,000 warga Malaysia berada di New Zealand yang terdiri daripada pelajar, golongan profesional serta pelabur-pelabur. New Zealand merupakan antara rakan dagangan penting buat Malaysia, sejak hubungan diplomatik ditubuhkan pada 1957.Jumlah dagangan pada 2022 bernilai RM11.3 bilion (US$2.56 bilion), meningkat 49.6 peratus berbanding RM7.55 bilion (US$1.82 bilion) pada 2021.


PM umum peruntukan RM3 juta kepada BSMM

KUALA LUMPUR, 5 Mei - Perdana Menteri, Datuk Seri Anwar Ibrahim mengumumkan peruntukkan RM3 juta kepada Bulan Sabit Merah Malaysia (BSMM), bagi rangsangan dan galakan kepada persatuan itu dalam kerja-kerja sukarelawan dan bantuan.Peruntukkan itu melibatkan perkhidmatan ambulan kecemasan 999, geran persediaan menghadapi bencana melalui Agensi Pengurusan Bencana Negara (NADMA) dan disalurkan untuk persiapan pembangunan kapasiti di ibu pejabat dan negeri."Menteri Nancy Shukri menyebut tentang peruntukan yang diserahkan melalui kementerian dan beliau juga telah bersetuju RM1 juta dari agensi pengurusan bencana negara NADMA . Itu khusus untuk kerja-kerja kebajikan atau usaha-usaha di lapangan baik dalam negara atau luar negara. Itu yang NADMA, tambahan RM1 juta. Dan untuk mmemperkukuh memastikan penyelenggaraan pengurusan di ibu pejabat dan negeri negeri itu lebih mantap, saya setuju menambah untuk ibu pejabat negeri RM1 juta lagi," kata Anwar di sini.

(Anwar  ketika berucap merasmikan sambutan Ulang tahun ke-75dan Ibu Pejabat Kebangsaan BSMM, di sini)

Anwar berkata kerajaan sentiasa menghargai peranan sukarelawan di negara ini yang sanggup merisikokan diri sendiri dalam usaha menyampaikan bantuan dan kebajikan, sama ada di dalam mahupun luar negara. Beliau berkata semangat yang ada dalam sukarelawan itu juga selaras dengan gagasan MADANI iaitu ihsan yang mementingkan sifat kemanusiaan sejagat tanpa mengira perkauman sempit. "Kemanusiaan itu bererti kita ada ihsan dan kasih sayang. Nilai kemanusiaan itu apabila kita bertimbang rasa, ada kasih dan sayang, mereka akan bantu yang menghadapi masalah dan ini satu hal yang dikembangkan Bulan Sabit Merah."Selama 75 tahun dalam sejarah Bulan Sabit Merah ini iaitu hampir umur saya dan dengan pengalaman mereka bukan baru, di media dipaparkan setiap kali malapetaka, bencana dan perang saudara, kehadiran wakil mereka ada (terdapat yang) menyabung nyawa dan menghadapi risiko termasuk ada yang cedera," katanya. Justeru beliau mahu kementerian yang berkaitan untuk membantu dan mengalakkan lebih ramai anak muda untuk terlibat sama dalam kerja-kerja sukarelawan dan kebajikan.Turut berangkat pada majlis itu ialah Tunku Temenggong Kedah Tan Sri Tunku Puteri Intan Safinaz Almarhum Tuanku Abdul Halim Mu’adzam Shah iaitu Pengerusi Kebangsaan BSMM.


Agong, Permaisuri tiba di London untuk lawatan khas

KUALA LUMPUR, 4 Mei - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berangkat tiba di London, United Kingdom pada Rabu bagi mengadakan lawatan khas hingga 14 Mei ini. Menurut catatan di Facebook Istana Negara, pesawat khas yang membawa Seri Paduka berdua serta delegasi mendarat di Lapangan Terbang Luton, London pada  9.30 malam waktu tempatan (4.30 pagi waktu Malaysia).Keberangkatan tiba Seri Paduka berdua disambut wakil Istana Buckingham, Deputy Lord Lieutenant Elizabeth Slack, Wakil Khas Foreign Secretary David Gordon-MacLeod dan Pesuruhjaya Tinggi Malaysia ke United Kingdom Datuk Zakri Jaafar serta isteri, Datin Nor Aini Abdul Rahman. Lawatan khas Seri Paduka Baginda berdua ke London adalah atas persilaan Raja Charles III bagi menghadiri Istiadat Pertabalan baginda sebagai Pemerintah United Kingdom di Westminster Abbey pada Sabtu ini (6 Mei).Seri Paduka berdua turut dijadualkan menghadiri majlis resepsi dihoskan Raja Charles III di Istana Buckingham, esok (5 Mei).Menurut catatan itu, kali terakhir Seri Paduka berdua berkenan berangkat ke Istana Buckingham ialah pada 12 Okt tahun lepas sempena kunjungan hormat ke atas Raja Charles III. Kunjungan hormat tersebut bersempena lawatan khas Seri Paduka berdua ke London dari 10 hingga 16 Okt 2022. - BERNAMA


MITRA umum tiga inisiatif, tingkat sosioekonomi masyarakat India B40

PUTRAJAYA, 5 Mei - Unit Transformasi Masyarakat India Malaysia (MITRA) mengumumkan tiga inisiatif yang akan dilaksanakan pada tahun ini.Menurut Pengerusi Jawatankuasa Khas MITRA, Datuk R Ramanan, program tersebut merupakan inisiatif bagi membantu meningkatkan sosioekonomi masyarakat India B40.Antara program tersebut termasuklah Program Subsidi Bantuan Pengajian Ijazah Sarjana Muda Pelajar India di Universiti Awam, Program Subsidi Pendidikan Awal Tadika Swasta (Tamil) yang berdaftar dengan Kementerian Pendidikan (KPM) dan juga Program Subsidi bantuan Dialisis.Program Subsidi Bantuan Pengajian Ijazah Sarjana Muda Pelajar India di Universiti Awam akan memanfaatkan seramai 10,000 orang pelajar yang akan menerima bantuan subsidi one-off bernilai RM2000.Program Subsidi Pendidikan Awal Tadika Swasta (Tamil) pula akan memanfaatkan 4,500 kanak-kanak dengan bayaran subsidi RM200 sebulan meliputi yuran tadika dan sarapan pagi untuk 12 bulan.Manakala Program Subsidi Dialisis, MITRA menyasarkan 900 pesakit kronik buah pinggang yang memerlukan bantuan melibatkan bayaran RM200 untuk satu sesi dialisis."Bantuan subsidi ini adalah untuk bayaran empat kali sebulan selama setahun. Sebanyak RM8.64 juta telah diperuntukkan bagi Program Bantuan Dialisis tersebut. Program ini akan dilaksanakan dengan kerjasama pusat-pusat dialisis yang sedia ada." kata R Ramanan, di sini.

(R Ramanan bercakap dalam sidang media Pengumuman Program-Program Inisiatif MITRA, di sini)

Tambah beliau, kesemua program tersebut sudah dibuka permohonan dan boleh dimohon oleh kesemua masyarakat india B40 yang berkelayakan.


AirAsia mulakan penerbangan terus Kuching-Jakarta bulan depan

KUCHING, 4 Mei- Syarikat penerbangan tambang rendah, AirAsia akan memulakan perkhidmatan penerbangan terus dari Jakarta ke Kuching pada 15 Jun ini.Menurut kenyataan yang dikeluarkan oleh AirAsia, tambang promosi serendah RM199 untuk penerbangan sehala kini boleh didapati di aplikasi dan laman web AirAsia."Penerbangan ini ditawarkan tiga kali seminggu iaitu pada setiap Selasa, Khamis dan Sabtu."Promosi ini boleh mula didapati sehingga 14 Mei untuk perjalanan yang akan dilakukan di antara 15 Jun hingga 29 Oktober tahun ini."Buat masa ini, AirAsia Malaysia menyediakan penerbangan antara Singapura dan tiga bandar di Sarawak iaitu Kuching, Miri dan Sibu, menjadikannya syarikat penerbangan dengan rangkaian terluas antara Singapura dan Sarawak,” tambah kenyataan.

Berdasarkan jadual penerbangan yang disertakan bersama kenyataan itu, penerbangan Jakarta-Kuching akan berlepas pada pukul 7.30 pagi (waktu Indonesia Barat) dan tiba di Kuching pada pukul 10.40 pagi (waktu Malaysia).Penerbangan balik pula akan berlepas pada pukul 11.10 pagi (waktu Malaysia) dan tiba di Jakarta pada pukul 12.20 tengah hari (waktu Indonesia Barat).


Amaran ribut petir, hujan lebat di 11 negeri dan Wilayah Persekutuan

KUALA LUMPUR, 4 Mei - Amaran ribut petir, hujan lebat dan angin kencang dijangka berlaku di 11 negeri dan Wilayah Persekutuan Kuala Lumpur serta Putrajaya hingga 7 malam ini.Jabatan Meteorologi Malaysia (MetMalaysia) dalam kenyataan yang dikeluarkan 3.50 petang tadi memaklumkan, negeri terlibat ialah Kelantan meliputi Jeli, Kuala Krai dan Gua Musang.

Selain itu, amaran juga dikeluarkan bagi Pulau Pinang, Perak, Perlis, Kedah dan Terengganu meliputi Besut, Hulu Terengganu, Dungun dan Kemaman.Turut terlibat, Sabak Bernam, Kuala Selangor, Hulu Selangor, Klang, Gombak, Petaling dan Hulu Langat di Selangor.Manakala di Pahang meliputi Tanah Tinggi Cameron, Raub, Jerantut, Bentong, Maran, Kuantan, Pekan dan Rompin.Amaran turut melibatkan Melaka, Johor serta Rembau dan Tampin di Negeri Sembilan.Sarawak pula meliputi Kuching, Betong, Samarahan, Sri Aman, Sarikei, Sibu dan Mukah.


Batuk Kokol: KKM rekod dua kematian ,132 kes setakat April

KUALA LUMPUR, 3 Mei - Sebanyak 132 kes Pertussis atau batuk kokol dengan dua kematian dilaporkan di negara ini, menurut Kementerian Kesihatan Malaysia (KKM).Menterinya, Dr Zaliha Mustafa berkata angka itu merupakan kes yang direkodkan pada tahun ini sehingga 28 April.Katanya jika dibandingkan bagi tempoh yang sama iaitu sehingga 28 April pada tahun 2019, sebanyak 495 kes dicatatkan sekali gus menunjukkan penurunan sebanyak 73.3 peratus.Daripada 132 kes pertussis yang dilaporkan, 89 kes iaitu 67.4 peratus dalah warganegara manakala 43 kes bersamaan 32.6 peratus lagi merupakan bukan warganegara.Bayi berumur bawah 12 bulan adalah kumpulan umur yang mencatatkan bilangan kes tertinggi iaitu 67 kes iaitu 50.8 peratus.Kanak-kanak berumur di antara satu tahun hingga hingga 10 tahun mencatat sebanyak 47 kes bersamaan 35.6 peratus dan selebihnya berumur 11 tahun dan ke atas.“Imunisasi merupakan langkah pencegahan pertusis yang berkesan. Di Malaysia, vaksin pertusis diberikan kepada kanak-kanak secara rutin pada umur 2, 3, 5 dan 18 bulan."Wabak pertussis dalam komuniti boleh dicegah dengan memastikan liputan imunisasi pertussis sentiasa melebihi 95 peratus pada setiap masa,” katanya dalam satu kenyataan hari ini.Tambahnya berdasarkan situasi semasa, kebanyakan kes pertussis di negara ini adalah dalam kalangan bayi berumur kurang dari lima bulan yang belum mencapai tahap imuniti optima.Hal ini kerana bayi tersebut masih belum lengkap tiga dos primer vaksin pertussis."Justeru, KKM sedang meneliti keperluan pelaksanaan pemberian vaksin kombinasi Tetanus- Difteria-Pertussis (Tdap) kepada ibu hamil. "Ibu hamil yang menerima vaksin pertussis ini dapat melindungi bayi bermula dari dalam kandungan sehingga bayi dapat melengkapkan dos primer vaksin kombinasi enam serangkai seperti Jadual Imunisasi Kebangsaan," tambah beliau.Beliau menasihati individu yang bergejala perlu sentiasa mengamalkan etika batuk dan bersin iaitu dengan menutup mulut dan diikuti dengan mencuci tangan bagi mencegah penularan jangkitan kepada orang lain."Segera dapatkan rawatan sekiranya mengalami gejala batuk kokol," katanya.


Anwar terima Anugerah Bintang Semangat Padi Emas Pengakap Malaysia

(Perdana Menteri dikalungkan Anugerah Bintang Semangat Padi Emas hari ini)

PUTRAJAYA, 2 Mei - Perdana Menteri, Datuk Seri Anwar Ibrahim diisytiharkan sebagai Presiden Agung Persekutuan Pengakap Malaysia (PPM), di Pejabat Perdana Menteri di sini.Anwar menerusi catatan Facebook berkata, pengisytiharan disempurnakan oleh pemangku Ketua Pengakap Negara merangkap Ketua Pesuruhjaya Pengakap Negara Mej Jen (B) Prof Datuk Dr Mohd Zin Bidin.“Saya mendoakan dan mengucapkan selamat maju jaya kepada Persekutuan Pengakap Malaysia. Mudah-mudahan terus memberi sumbangan membina nilai murni kepada anak bangsa Malaysia,” katanya.Persekutuan Pengakap Malaysia turut berbesar hati menganugerahkan Anugerah Bintang Semangat Padi Emas kepada Perdana Menteri."Anugerah Bintang Semangat Padi Emas merupakan anugerah tertinggi dalam Persekutuan Pengakap Malaysia dan hanya diberikan dalam kalangan pemimpin negara serta negeri," tambah beliau.Pengisytiharan itu juga selaras dengan Prosedur Organisasi dan Pindaan (POR) pindaan 27 Mac 2010, Bahagian II, Seksyen 1 iaitu Perdana Menteri adalah Presiden Agung Persekutuan Pengakap Malaysia.


Cuaca panas: KPM benar murid, guru pakai baju sukan

KUALA LUMPUR, 3 Mei - Murid, guru dan anggota kumpulan pelaksana di semua institusi pendidikan di bawah Kementerian Pendidikan (KPM) diberi kebenaran khas untuk memakai pakaian atau baju sukan yang sopan semasa cuaca panas bagi mengelakkan sebarang komplikasi kepada kesihatan.KPM memaklumkan pemakaian tali leher tidak diwajibkan bagi murid yang memakai pakaian seragam sekolah.

"Pihak sekolah diminta untuk sentiasa memantau keadaan cuaca dari semasa ke semasa supaya tindakan segera dapat diambil bagi menjamin kebajikan, kesihatan dan keselamatan murid, guru dan anggota kumpulan pelaksana," kata KPM menerusi kenyataan.KPM berkata pihak kementerian sentiasa menitikberatkan penjagaan kebajikan, kesihatan dan keselamatan murid, guru dan anggota kumpulan pelaksana semasa menghadapi cuaca panas dan kering berpanjangan yang sedang melanda negara."Fenomena ini merupakan keragaman iklim yang berlaku secara tidak tetap. Keadaan cuaca panas boleh mencetuskan gelombang haba yang memudaratkan kesihatan," kata KPM.


Malaysia terus memartabatkan kebebasan media

KUALA LUMPUR, 1 Mei- Kedudukan Malaysia dalam Indeks Kebebasan Media Dunia 2022 dikeluarkan oleh Reporters Without Borders (RSF) merupakan pencapaian yang baik dan membanggakan buat negara.Menerusi hantaran di Facebook hari ini, Menteri Komunikasi dan Digital Fahmi Fadzil berkata ia juga menjadi pemangkin untuk kerajaan terus memartabatkan kebebasan media di Malaysia.Dalam indeks berkenaan, kedudukan Malaysia meningkat kepada 113 dengan 51.55 mata berbanding kedudukan 119 (60.53 mata) pada tahun sebelumnya."Malaysia turut meraih kedudukan tertinggi di ASEAN, diikuti Thailand di kedudukan ke-115, Indonesia (117), Singapura (139), Kemboja (142), Brunei (144), Filipina (147), Laos (161), Vietnam (174) dan Myanmar (176)," menurut hantaran Fecebook berkenaan. Selain itu, Fahmi berkata Kementerian Komunikasi dan Digital bersama pengamal media sedang meneliti draf Rang Undang-undang Majlis Media sebelum ia dibawa kepada Jemaah Menteri.Sambutan Hari Wartawan Nasional (HAWANA) 2023 akan diadakan di Ipoh, Perak pada 27 hingga 29 Mei.


PUTRAJAYA, 2 Mei- Menteri Luar, Datuk Seri Dr. Zambry Abdul Kadir dijadual mengadakan lawatan kerja ke New Zealand bermula hari ini hingga Khamis.Kunjungan itu atas jemputan rakan sejawatannya, Nanaia Mahuta. Ia menjadikan New Zealand negara Pasifik pertama dikunjungi Dr. Zambry sejak menyandang jawatan Menteri Luar pada 2 Disember 2022. Menurut kenyataan Wisma Putra, kedua-dua menteri dijangka membincangkan status kerjasama dan hubungan dua hala sedia ada, di samping bertukar pandangan mengenai isu serantau dan antarabangsa.Mereka juga dijadual menyaksikan pemeteraian dokumen Rakan Kerjasama Strategik Malaysia – New Zealand yang akan ditandatangani Pegawai Kanan Kementerian Luar Malaysia dan Kementerian Luar dan Perdagangan New Zealand.Dr. Zambry juga akan mengadakan pertemuan interaktif dengan diaspora Malaysia di New Zealand termasuk pelajar dan komuniti perniagaan.Tahun lepas,New Zealand kekal sebagai rakan dagang kedua terbesar Malaysia di rantau Pasifik dengan jumlah dagangan bernilai RM11.3 bilion, meningkat 49.6% berbanding RM7.55 bilion pada 2021.

(Datuk Seri Dr. Zambry mulakan lawatan kerja ke New Zealand)


Gabungan empat parti kerajaan perpaduan cukup kuat

(Datuk Seri Anwar menyampaikan ucapan semasa sambutan Hari Pekerja 2023 bertemakan Pekerja Pemangkin Wadah Malaysia MADANI/BERNAMA)

PUTRAJAYA, 1 Mei- Gabungan empat parti utama dalam Kerajaan Perpaduan adalah cukup kuat untuk menangkis sebarang komplot menjatuhkan kerajaan.Perdana Menteri, Datuk Seri Anwar Ibrahim sedia maklum sememangnya terdapat komplot yang dilaksanakan dengan pelbagai strategi diatur pihak tertentu."Komplot itu ada tapi tidak ada asas. Kita tumpu kerja, kalau mereka tidak ada komplot dia kerja apa, jadi mereka jalankan tugas mereka."Dia setiap bulan ada strategi dia. Yang penting kita ada PH, BN, GPS, GRS termasuk yang lain-lain Warisan tapi yang ada empat itu komitmennya cukup jelas. Jadi tumpu kerja jangan layan pengigau-pengigau," kata Anwar kepada media selepas menghadiri Sambutan Hari Pekerja 2023 di sini.

(Datuk Seri Anwar berkata gabungan empat parti politik dalam kerajaan perpaduan cukup kuat)


Jambatan usang, nelayan khuatir ancam nyawa pengguna

MELAKA, 1 Mei- Nelayan di Serkam Pantai, Melaka meluahkan rasa bimbang susulan jambatan yang menghubungkan penempatan mereka dengan Jeti Pangkalan Nelayan kawasan itu semakin usang.Jambatan konkrit berusia hampir 20 tahun itu dikhuatiri boleh mengancam nyawa pengguna.Ketua Jawatankuasa Pembangunan Nelayan Serkam Pantai, Md Shah Hashim berkata, lebih memburukkan, jambatan tersebut turut digunakan kenderaan berat beberapa projek pembangunan di kawasan berhampiran."Jadi jika sekiranya jentera-jentera berat lalu selalu di situ kami dapati jambatan itu telah pecah, kemungkinan boleh roboh jadi bagi jentera pula nak lalu tempat lain tiada jalan boleh masuk kecuali disitu, jadi untuk kemudahan kemajuan yang dapat kita bangunkan di Serkam Pantai ini mudah-mudahan kita harap kerajaan dapat bantu kami dengan secepat mungkin," katanya.

(Ketua Jawatankuasa Pembangunan Nelayan Serkam Pantai, Md Shah Hashim)

Tambah Md Shah, jambatan itu juga menjadi laluan orang ramai khususnya pengunjung luar Melaka untuk ke Medan Ikan Bakar berhampiran.Justeru katanya, tindakan segera diharap dapat dilaksana sebelum berlaku perkara tidak diingini.


Cuaca panas? TNB kongsi tip jimat tenaga elak bil melambung tinggi

(Memilih alat elektrik berlabel cekap tenaga 4 atau 5 bintang oleh Suruhanjaya Tenaga (ST) juga membantu menjimatkan penggunaan elektrik di kediaman/FOTO TNB)

KUALA LUMPUR, 1 Mei - Kepanasan melampau sejak minggu lalu membuatkan kita merasa tidak selesa untuk bergerak sehingga menjejaskan aktiviti seharian.Mana tidaknya Malaysia sekarang mengalami cuaca panas berpanjangan sehingga Ogos susulan musim peralihan monsun.Malah Menteri Ekonomi, Rafizi Ramli menyifatkan perayaan Aidilfitri tahun ini sebagai musim raya paling panas dalam sejarah negara.Semua negeri terasa dengan perubahan cuaca panas namun yang paling terasa adalah negeri di Utara dan Pantai Timur bersempadanan dengan Thailand sehingga mencecah suhu lebih 37 darjah celcius.Penulis bercuti menyambut Hari Raya Aidilfitri ke Sarawak turut merasai cuaca kepanasan sehingga 34 darjah celcius. Sepanjang musim perayaan tuan rumah yang mempunyai penyaman udara akan memasang pendingin hawa untuk tempoh yang lama. Mungkin ada yang memasang dari pagi sehingga ke malam.Oleh itu, Tenaga Nasional Berhad (TNB) menyarankan pengguna kediaman untuk mengamalkan penggunaan elektrik secara berhemah sepanjang tempoh peningkatan titik panas dan jerebu berikutan cuaca kering ketika ini.Penggunaan elektrik mungkin meningkat akibat cuaca yang agak panas selain pengguna sedang berada dalam musim perayaan Hari Raya Aidilfitri."Untuk memantau penggunaan elektrik secara langsung, pengguna juga digalakkan untuk memanfaatkan perkhidmatan meter pintar sekiranya sudah siap dipasang, sama ada menerusi portal myTNB atau aplikasi myTNB," menurut kenyataan itu pada Isnin.

(Pada waktu malam, hidupkan kipas bagi membantu pengedaran udara di dalam bilik. Suhu bilik akan mencecah tahap yang selesa lebih cepat selepas beberapa jam pendingin hawa dipasang/FOTO TNB)

TNB memaklumkan, antara perkara mudah yang boleh diamalkan adalah mematikan alat penyaman udara, kipas dan lampu dalam bilik yang kosong serta mematikan suis peralatan elektrik seperti komputer selepas selesai digunakan.Selain itu, menghidupkan kipas pada waktu malam membantu penggerakan udara di dalam bilik dan tetapkan masa untuk alat penyaman udara dimatikan bagi penjimatan elektrik.Pengguna juga digalak memilih alat elektrik berlabel cekap tenaga empat atau lima bintang oleh Suruhanjaya Tenaga (ST) untuk membantu menjimatkan penggunaan elektrik di kediaman.Di samping itu, pengguna disaran menyenggara alat penyaman udara dengan kerap bagi membolehkan ia beroperasi pada tahap optimum selain membersihkan penapis agar udara sejuk dapat keluar dengan lebih lancar.Pengguna dinasihatkan untuk memantau penggunaan elektrik secara langsung melalui portal myTNB (www.mytnb.com.my) atau aplikasi myTNB.Mengenai langkah penjimatan elektrik pula, pengguna boleh melayari www.mytnb.com.my/energy-efficiency/home-energy-savings-tips/tips-tricks.

(Kerap menyenggara pendingin hawa membolehkan ia beroperasi pada tahap optimum. Bersihkan penapis agar udara sejuk dapat keluar dengan lebih lancar/FOTO TNB)

BERITA BERKAITANCadangan Tubuh Jawatankuasa Khas Mengenai Cuaca Panas Dibawa Ke KabinetKurangkan minuman manis, kafein ketika cuaca panasMalaysia dijangka alami cuaca panas hingga OgosSuhu panas dicatatkan di negeri KedahSekolah dibenar tutup jika suhu lebih 37 darjah celciusStrok haba, tiada kes kecemasan di MelakaKenal pasti strok haba pada kanak-kanakStrok haba: Kerajaan koordinasi kerjasama negeri dan agensi bantu rakyatMasyarakat perlu bersedia hadapi musim panas, cegah strok haba


Konsep bipartisan mampu basmi miskin tegar - Pakar

KUALA LUMPUR, 1 Mei - Pendekatan bipartisan mampu menoktahkan kemiskinan tegar di negara ini berbanding hanya mengharapkan usaha kerajaan semata-mata, menurut pakar ekonomi Dr Jain Yassin.Beliau berkata kesanggupan semua parti untuk bekerjasama tanpa mengira pegangan politik adalah asas penting untuk memastikan keberkesanan usaha pembasmian kemiskinan.”Kalau kita lihat insitiatif kerajaan untuk membasmi kemiskinan, suka saya ketengahkan konsep bipartisan. Konsep ini penting kerana kesanggupan semua pihak untuk bekerjasama tanpa mengira pandangan politik yang berbeza akan membantu usaha pembasmian kepada golongan sasar.“Bipartisan ini boleh dilakukan kerana Malaysia sudah mengikuti jejak United Kingdom apabila sudah mempunyai kumpulan rentas parti Parlimen yang diwujudkan untuk bersama-sama dengan blok pembangkang dan kerajaan untuk pelaksanaan sesuatu program di kawasan Parlimen,” katanya kepada Bernama.Selain itu, bagi memastikan program kemiskinan lebih berimpak, Jain yang juga Pensyarah Kanan Fakulti Pengurusan dan Perniagaan Universiti Teknologi Mara (UiTM) Sabah turut mencadangkan kerajaan supaya melaksanakan analisis keperluan sebelum melaksanakan sebarang inisiatif di kawasan tertentu.Menurut Jain analisis itu perlu mengambil kira faktor seperti keperluan sesebuah kawasan, kesediaan komuniti yang akan dilibatkan serta kesesuaian sumber yang ada di kawasan itu untuk melaksanakan program.“Ini penting sebab saya lihat banyak program kerajaan tidak mampan kerana tidak sesuai dengan komuniti tersebut, tidak sesuai dengan sumber yang terdapat di kawasan tersebut dan geografi kawasan.“Sebab itu untuk kelangsungannya, perlu ada satu jawatankuasa pemantauan agar program yang dilaksanakan menjadi sebuah program yang mampan, selain perlu memperluas skop program pembasmian kemiskinan dengan memasukkan pembangunan kapasiti kepada komuniti agar persepsi penduduk terhadap kemiskinan dapat diubah, tanpa bergantung sepenuhnya kepada ekonomi tradisional,” katanya.

Semalam, Perdana Menteri Datuk Seri Anwar Ibrahim memaklumkan Kerajaan Perpaduan berhasrat menoktahkan kemiskinan tegar di negara ini yang disifatkan beliau sebagai mengaibkan bagi sebuah negara yang mempunyai kekayaan khazanah seperti minyak dan gas.Ahli ekonomi daripada Universiti Tun Abdul Razak (UNITAR) Prof Emeritus Dr Barjoyai Bardai berpandangan hasrat untuk menoktahkan kemiskinan tegar itu bukanlah langkah populis untuk meraih sokongan rakyat, sebaliknya adalah tanggungawab setiap kerajaan yang memerintah.“Ini tidak ada kena mengena dengan populariti kerana membela rakyat adalah satu tanggungjawab kerajaan dan ini (basmi kemiskinan) seharusnya menjadi keutamaan kerajaan tidak kira apa sekali pun kerajaan yang memerintah.“Usaha membasmi kemiskinan sudah wujud sejak 70 tahun lepas lagi, sebelum negara mencapai kemerdekaan dengan pelbagai program pembasmian kemiskinan telah dilaksanakan termasuk melalui penubuhan pusat zakat,” katanya.Beliau turut menyarankan agar kerajaan menumpukan pembinaan keupayaan masyarakat melalui latihan dan teknologi sebagai langkah pembasmian kemiskinan secara total.Sementara itu, veteran DAP Lim Kit Siang dalam kenyataan berkata matlamat kerajaan untuk membasmi sepenuhnya golongan miskin tegar di negara ini adalah satu daripada cara untuk meletakkan Malaysia sebagai contoh kepada dunia.Menurut Lim, sebelum ini beliau telah mencadangkan lima cara untuk Malaysia menjadi contoh kepada dunia antaranya dalam bidang tadbir urus yang baik; dialog antara etnik, agama, budaya dan tamadun; persefahaman; toleransi serta harmoni.


Sekolah dibenar tutup jika suhu lebih 37 darjah celcius

PUTRAJAYA, 30 April - Sekolah dibenar untuk ditutup sekiranya cuaca panas berada pada tahap amaran 2 dengan suhu tertinggi melebihi 37 darjah Celsius selama tiga hari berturut-turut.Kebenaran penutupan itu berkuat kuasa serta merta bermula 28 April lalu untuk semua institusi pendidikan di bawah Kementerian Pendidikan (KPM).Menurut pekeliling dikeluarkan KPM yang ditandangani Timbalan Ketua Pengarah Pendidikan, Dr Norisah Suhaili, arahan itu juga terpakai untuk semua institusi pendidikan di bawah KPM jika kawasan mereka diisytiharkan terkesan mengalami gelombang haba oleh Jabatan Meteorologi Malaysia (MetMalaysia).

"Semua aktiviti luar perlu dihentikan jika status suhu harian bagi cuaca panas berada pada tahap amaran pertama dengan suhu tertinggi melebihi 35 hingga 37 darjah Celsius untuk tiga hari berturut-turut," katanya.Menurut pekeliling sama, pentadbir juga perlu memastikan bilik mempunyai pengudaraan yang baik termasuk sentiasa memantau tahap kesihatan murid bagi mengelak sebarang risiko berkaitan strok haba berlaku serta penyakit lain.Sebelum ini, KPM dalam kenyataan berasingan memaklumkan Institusi di bawah KPM diarah menghentikan aktiviti luar bilik darjah membabitkan murid sekiranya kawasan masing-masing mencatat bacaan Indeks Pencemaran Udara (IPU) melebihi 100.Susulan itu juga, Jabatan Pendidikan Negeri (JPN), Pejabat Pendidikan Daerah (PPD) dan semua institusi pendidikan di bawah KPM diarah melaksanakan langkah pencegahan, selain memantau aktiviti yang boleh mendedahkan murid kepada keadaan cuaca panas.


Pemangku Raja Perlis nasihat jemaah haji lengkapkan diri

ARAU, 30 April- Bakal jemaah haji perlu mempersiapkan diri dengan sebaik-baiknya kerana ibadat haji adalah perjalanan rohani yang memerlukan kekuatan fizikal, emosi dan ilmu pengetahuan selengkapnya.Sebelum berangkat ke tanah suci, bersihkan niat dan gunakan tenaga dan masa untuk melaksanakan amal ibadah secukupnya untuk mendapat haji mabrur.Titah Pemangku Raja Perlis, Tuanku Syed Faizuddin Putra Jamalullail, ucapan tahniah kepada semua yang telah menerima jemputan dari Allah Subhanahu Wataa'la untuk menunaikan ibadat haji pada tahun ini dan syabas atas komitmen dan ketekunan untuk menyiapkan diri masing-masing dengan segala ilmu yang diperlukan.

(Pemangku Raja Perlis, Tuanku Syed Faizuddin Putra Jamalullail)

Baginda turut menzahirkan terima kasih kepada pihak Tabung Haji atas usaha untuk menganjurkan kursus-kursus secara fizikal dan secara dalam talian sebagai persediaan rohani untuk semua bakal haji.Demikian titah baginda ketika merasmikan Kursus Perdana Haji Peringkat Negeri Perlis Musim Haji Tahun 1444 Hijrah bersamaan 2023 Masehi yang diadakan di Dewan Ilmu Universiti Malaysia Perlis (UniMAP), Pauh PutraBagi musim haji tahun ini, Tabung Haji dijangka akan menghantar seramai 31,600 jemaah Malaysia ke tanah suci, dimana seramai 370 orang daripadanya adalah dari negeri Perlis.Turut hadir ialah Menteri Besar Perlis, Mohd Shukri Ramli dan Pengarah Eksekutif Lembaga Tabung Haji, Datuk Seri Syed Salleh Syed Abdul Rahman.


Abang Johari optimis pendapatan Sarawak dijangka meningkat tahun ini

MUKAH, 30 April - Sarawak dijangka terus merekodkan peningkatan pendapatan pada tahun ini berikutan kejayaan mencatatkan pertambahan pendapatan dalam tempoh empat tahun termasuk RM12 bilion pada 2022.Premier Sarawak Tan Sri Abang Johari Tun Openg berkata pendapatan yang direkodkan Sarawak pada tahun lepas adalah yang tertinggi pernah dicatatkan dalam sejarah negeri ini.Beliau yakin dengan adanya peningkatan pendapatan berkenaan, banyak pembangunan boleh dilaksanakan di seluruh Sarawak termasuk di Mukah.“Pada 2022 pendapatan Sarawak tidak pernah dalam sejarah ialah RM12 bilion, sebelum itu dah naik daripada RM10 bilion kepada RM11 bilion dan kita doakan pada tahun ini (2023) akan mencatatkan peningkatan juga."Kita akan melaksanakan projek pembinaan tebingan sungai Mukah yang baharu dianggarkan menelan kos RM60 juta dan kini sedang dalam peringkat reka bentuk kejuruteraan," katanya semasa merasmikan Pesta Kaul Mukah 2023, sebuah pesta tahunan kaum Melanau, di Mukah, Sarawak semalam.Tambahnya sebuah syarikat minyak dan gas kini sedang melakukan anggaran jumlah minyak dan gas yang terdapat di perairan Balingian.Selain itu, Agensi Pembangunan Delta Rajang (RADDA) telah mengenal pasti 60 projek dengan nilai berjumlah RM1 billion yang akan dibangunkan dalam Bahagian Mukah.

(Premier Sarawak Tan Sri Abang Johari Tun Openg/FOTO FB Alexander Nanta Linggi)


Melaka galak orang ramai pakai pelitup muka di tempat awam

AYER KEROH, 29 April- Kerajaan negeri Melaka menggalakkan orang ramai memakai pelitup muka di tempat awam termasuk di sekolah, terutama membabitkan mereka yang bergejala COVID-19 seperti saranan Kementerian Kesihatan (KKM).Exco Kesihatan, Sumber Manusia dan Perpaduan negeri Ngwe Hee Sem berkata berkata langkah itu sebagai salah satu usaha untuk mengekang penularan COVID-19 di negeri itu walaupun kes harian wabak berkenaan dilaporkan semakin berkurang."Melaka akan mengikuti saranan, garis panduan atau prosedur operasi standard (SOP) yang ditetapkan atau dikeluarkan KKM sekiranya ada, dan setakat ini pemakaian pelitup muka di tempat awam hanya disarankan, bukan diwajibkan."Namun sekiranya dalam masa terdekat, pemakaian pelitup muka diwajibkan, maka kita akan mengikuti SOP itu," katanya.Beliau ditemui pemberita pada Majlis Rumah Terbuka Aidifitri Kerajaan Negeri Melaka di Pusat Dagangan Antarabangsa Melaka (MITC), Ayer Keroh.KKM sebelum ini mengesyorkan pemakaian pelitup muka dilaksanakan semula di semua sekolah berikutan kebimbangan peningkatan kembali kes COVID-19, selain penularan varian baharu dikenali sebagai XBB.1.16 atau Arcturus.

(Ngwe Hee Sem menyampaikan duit raya pada Majlis Rumah Terbuka Aidifitri Kerajaan Negeri Melaka di Pusat Dagangan Antarabangsa Melaka (MITC), Ayer Keroh)


RM13 juta nilai rampasan Op Khas Pagar Laut

BATU MAUNG, 28 April-Sebanyak 12 kes berprofil tinggi berjaya ditumpaskan oleh Maritim Malaysia dalam Ops Khas Pagar Laut yang dilaksanakan bermula 9 April hingga 25 April lepas di perairan negara.Menteri Dalam Negeri, Datuk Seri Saifuddin Nasution Ismail berkata, 12 tangkapan berprofil tinggi berkenaan membabitkan tiga kes tangkapan menyeludup masuk rokok, dua kes kemasukan Pendatang Asing Tanpa Izin (PATI) serta masing-masing satu kes mencuri dan rompakan berkumpulan"Jadi dengan nilai rampasan yang kita anggarkan mencecah RM13 Juta saya anggap ops pagar laut ini sebagai berjaya. Ops Pagar Laut ini juga memperlihatkan komitmen tinggi Maritim Malaysia sebagai agensi barisan hadapan yang mengawal kawasan perairan negara", katanya dalam sidang media selepas sesi Lawatan Kerja dan Penyampaian Bingkisan Raya kepada pengawai dan anggota Maritim yang bertugas sempena Op Pagar Laut di Kapal Maritim (KM) Burau di sini.Dalam perkembangan lain, Saifuddin menegaskan kerajaan pimpinan Perdana Menteri, Datuk Seri Anwar Ibrahim masih utuh dan stabil bagi terus mentadbir negara.Saifuddin yang juga Ketua Setiausaha Pakatan Harapan berkata kerajaan kini fokus bagi memulihkan semula ekonomi negara dan menjaga kebajikan rakyat.Saifuddin turut enggan mengulas desas-desus tentang kemungkinan kerajaan Perpaduan bakal tumbang."Saya ingin tegaskan bahawa kerajaan Perpaduan pimpinan Datuk Seri Anwar masih kukuh dan berfungsi."Saya juga tak bercadang untuk mengulas terhadap apa juga desas desus di luar sana," katanya.

(Menteri Dalam Negeri, Datuk Seri Saifuddin Nasution Ismail/FOTO RTM)


Kerajaan tekad noktahkan kemiskinan tegar - PM

ALOR SETAR, 29 April - Kerajaan bertekad untuk menoktahkan masalah kemiskinan tegar di Kedah dengan kerjasama kerajaan negeri.Ini dibuktikan menerusi peruntukan sebanyak RM1.6 bilion yang diberikan kepada negeri tersebut.Perdana Menteri, Datuk Seri Anwar Ibrahim berkata peruntukan tersebut tidak termasuk bantuan seperti membaiki sekolah dan klinik daif serta projek bekalan air di beberapa daerah.

"Tanpa kecuali, kita akan tangani masalah kemiskinan tegar melalui pelbagai program Kerajaan Perpaduan kerana kita tekad menoktahkan kemiskinan tegar di seluruh negara termasuk Kedah."Saya minta kerjasama agensi Kerajaan Pusat, negeri dan pihak berkuasa tempatan (PBT) bantu, adalah mengaibkan negara yang ada potensi dan khazanah besar seperti minyak, gas, kelapa sawit dan industri, namun gagal menyelesaikan kemiskinan tegar," katanya ketika berucap pada Majlis Rumah Terbuka Malaysia Madani, di sini.Sultan Kedah, Sultan Sallehuddin Sultan Badlishah turut mencemar duli berangkat hadir memeriahkan majlis berkenaan.Hadir sama Timbalan Perdana Menteri, Datuk Seri Dr Ahmad Zahid Hamidi dan Datuk Seri Fadillah Yusof; Menteri Besar Kedah, Datuk Seri Muhammad Sanusi Md Nor, Menteri Dalam Negeri, Datuk Seri Saifuddin Nasution Ismail serta barisan jemaah menteri lain.Tambah Anwar, adalah sesuatu yang mengaibkan apabila negara seperti Malaysia yang mempunyai pelbagai hasil, namun masih gagal menyelesaikan isu kemiskinan tegar dalam kalangan rakyatnya.Katanya, tumpuan lebih akan diberikan kepada negeri yang didapati mempunyai jumlah penduduk miskin tegar yang tinggi bagi membantu mereka keluar dari kepompong kesukaran hidup."Tahun ini kerajaan ambil keputusan menoktahkan kemiskinan tegar, antara negeri yang masih catat jumlah kemiskinan tegar termasuk Sabah, Sarawak, Kelantan, Terengganu dan Kedah," katanya.


Teroka penggunaan kaedah berteraskan teknologi dan inovasi

BUKIT KAYU HITAM, 25 April - Kementerian Dalam negeri (KDN) sedang meneroka penggunaan kaedah berteraskan teknologi dan inovasi termasuk penggunaan dron serta kecerdasan buatan dalam penugasan pihak berkuasa terutama di kawasan sempadan Malaysia-Thailand.Menteri Dalam Negeri Datuk Seri Saifuddin Nasution Ismail berkata, ia bagi meningkatkan lagi kawalan jenayah rentas sempadan melibatkan penyeludupan dadah, ketum, pendatang asing tanpa izin (PATI) dan penyeludupan manusiaKatanya, dalam aspek kawalan keselamatan sempadan gabungan pelbagai inisiatif bukan sahaja dron, malah perlu menambah pemasangan kamera litar tertutup (CCTV), pagar sempadan di lokasi strategik dan kehadiran fizikal anggota keselamatan."Aspek kawalan sempadan ia harus berupa gabungan pelbagai inisiatif dia ada fizikal 'only present',dia kena ada struktur sedia sekarang dalam bentuk pagar sekarang kemudian CCTV dalam 'proint' srategik jadi kedepan nanti kita kata bahawa munasabah untuk kita teroka inovasi seumpama kawalan sempadan yang berasaskan dron, objektif besar dia apa dia keselamatan negara mesti terkawal dan terjamin," kata Saifuddin di sini.

(Saifuddin bercakap dalam isidang media selepas mengadakan lawatan keMarkas Taktikal MARTAK Pasukan Gerakan Am PGA di Bukit Kayu Hitam, Kedah)

Mengenai pembinaan pagar sempadan yang baharu, beliau  mengakui berhadapan kekangan untuk melaksanakan pembinaan pagar di sempadan Malaysia-Thailand berikutan jaraknya terlalu panjang dan kos penyelenggaraan pagar sedia ada sangat tinggi , kerana meliputi jajaran kawasan yang sangat luas.Hadir sama Pengarah Jabatan Keselamatan Dalam Negeri dan Ketenteraman Awam, Datuk Seri Hazani Ghazali dan Ketua Polis Kedah Datuk Wan Hassan Wan Ahmad.


Belum ada permohonan rasmi ahli parlimen pembangkang bincang peruntukan – Fadillah

KUCHING, 25 April - Tiada rundingan akan berlaku mengenai peruntukan kewangan kepada ahli parlimen pembangkang, selagi kerajaan tidak menerima surat perincian cadangan secara bertulis daripada pihak Perikatan Nasional (PN).Timbalan Perdana Menteri, Datuk Seri Fadillah Yusof berkata setakat ini beliau masih belum menerima permohonan secara rasmi dari PN berhubung perkara tersebut."Saya sudah beritahu supaya buat tawaran secara hitam putih, selagi belum terima surat tawaran rasmi tidak akan berlaku perundingan," kata Fadillah di sini.Tambah beliau tiada syarat ditetapkan berhubungan perkara berkenaan kerana PN masih belum mengemukakan permohonan dan tawaran secara rasmi.Bercakap kepada media di Kuching, beliau mendedahkan perjumpaan dengan Setiausaha Agung Parti Islam Se-Malaysia, Datuk Seri Takiyuddin Hassan mengenai peruntukan kewangan itu juga dibuat secara tidak rasmi.Menurut beliau, semasa kerajaan keluarga Malaysia terdahulu ada perundingan dan Memorandum Persefahaman (MoU) dimeterai berhubungan perkara berkenaan.Dalam pada itu, beliau menegaskan fokus kerajaan Malaysia Madani pada masa ini adalah untuk meletakan semula Malaysia pada landasan yang betul bagi pemulihan ekonomi selain kesejahteraan rakyat dan kemakmuran negara.Tegasnya jika terus berpolitik, Malaysia akan semakin mundur dan ketinggalan berbanding negara ASEAN lain.

(Fadillah Ahli Parlimen Petra Jaya berkata demikian pada Majlis Rumah Terbuka Aidilfitri)


Agong, Raja Permaisuri berangkat ke Majlis Santapan Aidilfitri di Istana Negara

KUALA LUMPUR, 22 April- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berkenan berangkat ke Majlis Santapan Hari Raya Aidilfitri di Dewan Santapan, Istana Negara.Baginda berdua diiringi Perdana Menteri, Datuk Seri Anwar Ibrahim, dan isteri, Datuk Seri Wan Azizah Wan Ismail kira-kira pukul 10.10 pagi.Turut mengiringi Timbalan Perdana Menteri, Datuk Seri Dr Ahmad Zahid Hamidi serta Menteri Komunikasi dan Multimedia YB Fahmi Fadzil dan keluarga.

Baginda berdua kemudian berkenan bersantap bersama anggota Kabinet Kerajaan, kerabat, dif kenamaan utama dan duta asing.

Kira-kira 2,000 hadirin yang terdiri daripada penjawat awam, pemimpin masyarakat serta komuniti orang asli turut memeriahkan majlis itu.Majlis santapan berkenaan dijadual berlangsung sehingga pukul 2.00 petang ini.


Masjid, surau dipenuhi jemaah tunai solat sunat Aidilfitri

KUALA LUMPUR, 22 April- Sambutan Hari Raya Aidilfitri di seluruh negara hari ini meriah dengan masjid dan surau dipenuhi jemaah untuk menunaikan solat sunat Aidilfitri.Di Perak, Sultan Perak, Sultan Nazrin Muizzuddin Shah berkenan berangkat ke Masjid Ubudiah Kuala Kangsar bagi menunaikan solat sunat Aidifitri bersama hampir 2,000 jemaah, pagi tadi.Keberangkatan baginda bersama Raja Muda Perak, Raja Jaafar Ibni Almarhum Raja Muda Musa dan Raja Dihilir Perak, Raja Iskandar Dzulkarnain ibni Almarhum Sultan Idris A'fifullah Shah.Menteri Besar, Datuk Seri Saarani Mohamad bersama barisan exco turut menyambut keberangkatan baginda.Manakala di Terengganu, Sultan Mizan Zainal Abidin bersama Sultanah Nur Zahirah dan dua anakandanya Tengku Muhammad Ismail dan Tengku Muhammad Muaz juga mencemar duli untuk turut bersama lebih kurang 3,000 jemaah menunaikan solat sunat Aidilfitri di Masjid Al-Muktafi Billah Shah, Kuala Terengganu.Mengiringi baginda adalah Menteri Besar Terengganu, Datuk Seri Dr Ahmad Samsuri Mokhtar bersama beberapa pegawai kerajaan negeri.Cuaca baik yang diramalkan sepanjang hari di Kuala Terengganu memberi kelebihan buat umat Islam di sini untuk menyambut 1 Syawal dalam suasana penuh meriah.Di Kelantan, Sultan Kelantan, Sultan Muhammad V berangkat menunaikan solat sunat Aidilfitri di Masjid Al Ismaili Bandar Baru Pasir Pekan, Tumpat, pagi tadi. Baginda yang tiba sekitar pukul 9.10 pagi bersama hampir lebih 2,000 jemaah yang hadir. Turut mengiringi baginda, Tengku Mahkota Kelantan, Dr Tengku Muhammad Faiz Petra, serta Menteri Besar, Datuk Ahmad Yakob. Solat sunat Aidilfitri diimamkan Imam Besar Negeri Kelantan, Muhammad Hanafizi Abdullah manakala khutbah disampaikan Mufti Kelantan, Datuk Muhammad Shukri Mohamad. Selesai solat, baginda mengambil kesempatan beramah mesra bersama para jemaah sebelum berangkat pulang untuk menghadiri Majlis Penghadapan yang diadakan di Istana Balai Besar, Kota Bharu.Sementara itu, di Pahang, Pemangku Raja Pahang, Tengku Mahkota Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah berkenan berangkat ke Masjid Sultan Ahmad Shah, Pekan bagi menunaikan solat sunat Aidilfitri secara berjemaah. Baginda tiba pada pukul 8.35 pagi dan kemudian menunaikan solat sunat Aidifitri bersama kira-kira 2,000 jemaah.Solat sunat Aidilfitri itu dipimpin oleh Imam I, Mohd Faizal Abdul Manaf manakala khutbah bertajuk "Kukuhkan Perpaduan, Jalinkan Persaudaraan" disampaikan oleh Kadi Pekan, Mohd Aris Jamin. Sebelum itu, tatacara solat sunat Aidilfitri diterangkan oleh Mufti Pahang, Datuk Seri Dr. Abdul Rahman Othman. Selesai solat, baginda mencemar duli menyantuni jemaah yang hadir ke masjid dan berkenan berangkat menziarahi Makam Diraja Pekan yang terletak bersebelahan masjid tersebut. Hadir sama Menteri Besar Pahang, Datuk Seri Wan Rosdy Wan Ismail, Setiausaha Kerajaan negeri, Datuk Seri Dr. Sallehudin Ishak dan barisan Exco Kerajaan Negeri.Di Perlis, Pemangku Raja Perlis, Tuanku Syed Faizuddin Putra Jamalullail berkenan menunaikan solat sunat Aidilfitri bersama lebih 2,000 rakyat jelata di Dataran Istiadat, Istana Arau.Baginda tiba di perkarangan Dataran Istiadat kira-kira pukul 7.55 pagi.Solat sunat Aidilfitri bermula pukul 8.00 pagi diimamkan Imam Besar Negeri Perlis, Ustaz Ahmad Sirajuddin Abdul Satar.Selesai solat, baginda turut mendengar khutbah khas Aidilfitri bertajuk "Amalan Soleh Dalam Mencari Keredhaan Allah SWT" yang di sampaikan Mufti Perlis, Datuk Dr Mohd Asri Zainul Abidin.Dalam khutbah yang disampaikan, masyarakat Islam perlu mengambil ikhtibar sepanjang sebulan melalui bulan Ramadan dan kini hari kemenangan telah tiba untuk kita sama merai dan mensyukuri nikmat yang Allah SWT berikan kepada kita.Turut hadir menunaikan solat sunat Aidilfitri ialah Menteri Besar Perlis, Mohd Shukri Ramli, barisan exco kerajaan negeri dan ketua-ketua jabatan.

Sementara itu di Johor, Tunku Mahkota Johor, Tunku Ismail Sultan Ibrahim berkenan berangkat menunaikan solat sunat Aidilfitri bersama lebih 1,000 jemaah di Masjid Sultan Abu Bakar, pagi tadi. Tunku Ismail tiba di masjid pada pukul 8.30 pagi dengan diiringi Tunku Temenggong Johor Tunku Idris Iskandar, Tunku Panglima Johor Tunku Abdul Rahman dan Tunku Putera Johor Tunku Abu Bakar. Turut hadir bersama menunaikan solat sunat di masjid itu, Menteri Besar Johor Datuk Onn Hafiz Ghazi bersama Ahli Majlis Mesyuarat Kerajaan Negeri Johor dan pegawai kanan kerajaan.Tunku Ismail dan jemaah kemudiannya bertakbir raya sebelum menunaikan solat sunat yang diimamkan Imam Besar Masjid, Makhadzir Abdan.Tunku Ismail kemudian meluangkan masa bersalaman dengan jemaah sebelum berangkat pulang pada pukul 9.15 pagi.


Sultan, Sultanah Kedah tunai solat sunat Aidilfitri di Masjid Zahir

ALOR SETAR, 22 April- Sultan Kedah, Al-Aminul Karim Sultan Sallehuddin ibni Almarhum Sultan Badlishah dan Sultanah Kedah, Sultanah Maliha Tengku Ariff berkenan berangkat menunaikan solat sunat Aidilfitri di Masjid Zahir, pagi tadi.Keberangkatan tiba Al-Aminul Karim Sultan Sallehuddin dan Sultanah Maliha disambut Menteri Besar Kedah, Dato’ Seri Muhammad Sanusi Md Nor.Turut berangkat, Tengku Mahkota Kedah, Dato' Seri Diraja Tunku Shazuddin Ariff ibni Sultan Sallehuddin serta Kerabat Diraja Baginda.

Solat sunat dan khutbah Aidilfitri diimamkan dan disampaikan oleh Imam Besar Masjid Zahir, Syeikh Mohd Naim Ahmad.Selesai solat Baginda dan Kerabat Diraja yang lain berkenan beramah mesra bersama para jemaah dan mengurniakan duit raya kepada kanak-kanak yang hadir sebelum berangkat pulang.


Agong, Raja Permaisuri solat sunat Aidilfitri di Masjid Negara

KUALA LUMPUR, 22 April- Yang Di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah berkenan mencemar duli untuk menunaikan solat sunat Aidilfitri bersama rakyat di Masjid Negara, di sini, hari ini.Keberangkatan tiba Tuanku berdua pada pukul 8.15 pagi disambut Perdana Menteri, Datuk Seri Anwar Ibrahim dan barisan jemaah menteri.

Baginda dan Perdana Menteri masing-masing mengenakan pakaian lengkap Baju Melayu berwarna hijau dan biru.

Sejurus tiba, Seri Paduka Baginda berdua dan Perdana Menteri sempat bertakbir bersama kira-kira 10,000 jemaah yang hadir.Solat sunat Aidilfitri dipimpin oleh Imam Besar Masjid Negara, Ehsan Mohs Hosni yang turut menyampaikan khutbah bertajuk "Aidilfitri lebih bermakna".Pengisian khutbah menyentuh tentang keperluan bermaaf-maafan sesama insan selain kepentingan berbakti pada ibu bapa untuk mendapat keredhaan Allah.Para jemaah turut diingatkan bahawa Hari Raya Aidilfitri merupakan medan ujian bagi menguji keberhasilan tarbiah untuk meneruskan ibadah yang giat dilaksanakan sebelum ini sepanjang bulan Ramadan.

Selesai solat sunat Aidilfitri, Al-Sultan Abdullah dan Datuk Seri Anwar sempat bersalam-salaman dengan para jemaah sebelum berangkat ke Istana Negara.Seri Paduka berdua kemudian berangkat meninggalkan masjid pada pukul 9.15 pagi diikuti Anwar dan Jemaah Menteri serta Timbalan Menteri.


Raikan kepelbagaian bangsa, agama, kekalkan toleransi antara kaum - Sultan Mizan

KUALA TERENGGANU, 22 April- Sultan Terengganu Sultan Mizan Zainal Abidin menitahkan rakyat di negeri ini supaya meraikan kepelbagaian bangsa dan agama dengan mengekalkan toleransi antara kaum, serta saling menghormati antara satu sama lain. Baginda bertitah bahawa kepelbagaian bangsa dan agama yang terjalin di negara kita sejak dahulu lagi menunjukkan ia adalah sesuatu yang bukan mudah untuk dileraikan.“Pupuklah semangat ini dalam kalangan anak-anak kita agar kedamaian ini kekal pada masa akan datang. Hari raya boleh dijadikan sebagai medium untuk kita bersama-sama menghormati kewujudan kepelbagaian di negara ini dengan membuka pintu rumah, menerima kunjungan tetamu daripada pelbagai agama, kaum dan budaya,” titah baginda dalam perutusan sempena Hari Raya Aidilfitri yang disambut hari ini.Sultan Mizan bertitah kunjung-mengunjungi dan ziarah-menziarahi dapat mewujudkan kegembiraan sesama keluarga, sahabat handai dan jiran.Titah baginda, ia bertepatan dengan tujuan hari raya yang Allah S.W.T perintahkan kepada hambanya untuk diraikan dengan penuh rasa syukur dan gembira.

(Sultan Terengganu, Sultan Mizan Zainal Abidin)

Namun dalam berhari raya dan bersuka ria, Sultan Mizan bertitah supaya rakyat tidak melupakan golongan yang kurang berkemampuan dan mereka yang berada di pusat-pusat pemulihan serta kesihatan. “Ambillah peluang ini untuk menyantuni mereka dan membantu sekadar kemampuan kita agar mereka turut sama merasakan kemeriahan hari raya. Semoga dengan bantuan kita dapat memberi sinar buat mereka untuk kuat berjuang mengharungi kehidupan ini,” titah Sultan Mizan sambil mengucapkan selamat Hari Raya Aidilfitri kepada seluruh rakyat Terengganu. -BERNAMA


Tingkat penguatkuasaan sistem KEJARA, menggunakan dron

SEREMBAN, 21 April - Penggunaan dron oleh Jabatan Pengangkutan Jalan (JPJ) akan membantu meningkatkan penguatkuasaan sistem demerit bawah Sistem Penalti Mata Demerit Kesalahan Jalan Raya (KEJARA), bagi mengurangkan kesalahan lalu lintas.Pengarah Kanan Bahagjan Penguatkuasa JPJ, Datuk Lokman Jamaan berkata ia juga bagi memastikan pengguna mematuhi arahan dan undang-undang jalan raya sekali gus mencapai matlamat mengurangkan kadar kemalangan 50 peratus menjelang 2030.Tambahnya, sejak Januari 2022 hingga 5 April lepas, sebanyak 146,261 mata demerit KEJARA dikenakan kepada pengguna dengan 1,935 pemegang lesen diberikan amaran, digantung kali pertama sebanyak 412, kali kedua 75, dan kali ketiga tujuh manakala enam pemegang lesen pemandu percubaan (PDL) dibatalkan lesen."Antara kesalahan yang dikenakan mata demerit ialah memotong garisan, menggunakan telefon bimbit ketika memandu dan melanggar lamu isyarat merah. Jadi dron ini akan digerakkan untuk mengesan kesalahan terbabit dan segera diambil tindakan," kata Lokman, di sini.Penguatkuasaan melalui penggunaan dron akan dilaksana secara berterusan dan pada masa sama meningkatkan kebolehan anggota dalam mengendalikan peralatan berkenaan.Tambahnya, 15 dron digunakan untuk bantuan penguatkuasaan di enam negeri termasuk Negeri Sembilan, Melaka dan Ibu Pejabat JPJ manakala lain-lain negeri sedang dalam proses mendapatkan lesen. Sementara itu, Lokman berkata, sebanyak 15 dron digunakan sebagai alat bantuan penguatkuasaan kesalahan jalan raya di enam negeri termasuk Negeri Sembilan, Melaka dan Ibu Pejabat JPJ.Bagaimanapun, lain-lain negeri ketika ini masih dalam proses mendapatkan lesen penerbangan dron.

(Lokman ditemui media ketika menghadiri majlis pembudayaan keselamatan jalan rayamelalui penguatkuasaan sistem KEJARA, bertempat di Plaza Tol Ainsdale)

Jelasnya, 129 kawasan hotspot kemalangan di seluruh negara akan dipantau pihaknya termasuk dengan penggunaam dron sedia ada."Hotspot kita ada 129 hotspot yang telah kita kenal pasti, iaitu kita panggil koridor-koridor kemalangan jalan raya. Di mana hotspot, 129 hotspot ini,  anggota-anggota kita, akan berada dalam bergerak terhadap hotspot-hotspot ini, dan membawa dron-dron ini bagi memastikan penguatkuasaan secara dron ini dapat kita laksanakan. Dan, dirasai lah oleh orang ramai," katanya lagi. Kaedah penguatkuasaan dengan penggunaan dron juga dilihat efektif sekali gus dapat membudayakan keselamatan jalan raya dalam kalangan masyarakat.


Rakyat Malaysia di Sudan dibawa pulang sebaik keadaan mengizinkan

(Menteri Luar, Datuk Seri Dr Zambry Abdul Kadir bercakap kepada pemberita berkaitan situasi terkini di Sudan pada sidang media di Wisma Putra/ Foto BERNAMA)

PUTRAJAYA, 20 April - Usaha membawa pulang 32 rakyat Malaysia yang terperangkap di Sudan akan dilaksana segera sebaik keadaan mengizinkan.Menteri Luar, Datuk Seri Dr. Zambry Abdul Kadir berkata, Perdana Menteri, Datuk Seri Anwar Ibrahim mengarahkan usaha itu dilakukan susulan konflik di negara itu yang tidak menunjukkan tanda-tanda akan reda.Justeru, pihaknya sudah menghubungi beberapa negara sahabat bagi tujuan membantu usaha membawa keluar semua rakyat Malaysia yang terlibat.Antara negara yang dihubungi termasuklah Arab Saudi, Qatar, Amerika Syarikat, China, Turkiye, UAE dan Pertubuhan Bangsa-Bangsa Bersatu (PBB). "Berdasarkan penilaian semasa termasuk input yang diperolehi daripada pelbagai pihak di Khartoum. Laluan keluar yang selamat adalah melalui udara iaitu lapangan terbang Antarabangsa Khartoum. Walaubagaimanapun sehingga setakat ini lapangan terbang berkenaan masih belum boleh beroperasi disebabkan ianya menjadi sasaran pertempuran..Sekali lagi saya ingin menekankan komitmen kerajaan Malaysia untuk memastikan keselamatan rakyat Malaysia di Sudan menjadi keutamaan. Pasukan petugas khas akan membawa keluar kesemua rakyat Malaysia sebaik sahaja ada peluang berbuat demikian," kata beliau dalam sidang media mengenai perkembangan terkini situasi konflik Sudan, di sini.

Tambah Zambry, semua rakyat Malaysia yang kini berada di tujuh lokaliti di negara itu berada dalam keadaan selamat.Stok bekalan makanan dan ubat-ubatan untuk mereka juga berjaya ditambah dan boleh bertahan untuk tempoh dua minggu lagi.Sehingga kini, 185 orang telah terkoban dan lebih 2,000 orang mengalami kecederaan ekoran pertempuran yang berlaku.


KUALA LUMPUR, 20 Mac- 2,000 anggota penguat kuasa Jabatan Pengangkutan Jalan (JPJ) ditugaskan di 291 lokasi tumpuan yang dikenal pasti mencatat kadar kemalangan tertinggi termasuk kemalangan maut.Pemandu yang ingkar peraturan jalan raya akan berdepan tindakan tegas, kata Pengarah Kanan Bahagian Penguatkuasa JPJ, Datuk Lokman Jamaan.Selain pemeriksaan di depoh pihak JPJ juga menggunakan kaedah penyamaran bagi memantau etika pemanduan pemandu bas.Setakat ini tiga kes direkod termasuk pemandu bas menggunakan bahan terlarang ketika memandu."Jadi kita memang kali ini agak tegas bertujuan untuk mengurangkan kadar kemalangan seterusnya kita mengurangkan kadar kematian kali ini."Insya-Allah, supaya semua pemandu nasihat saya patuhi peraturan jalan raya dengan sepenuhnya. Beri nasihat kepada sanak-saudara, abang adik dan sebagainya supaya mereka sama-sama mematuhi bagi mengelakkan tindakan daripada pihak JPJ, yang keduanya selamat sampai ke destinasi," kata Lokman selepas menjadi tetamu khas Program Selamat Pagi Malaysia, di Angkasapuri di sini.

(Lokman berkata JPJ bertindak tegas kurangkan kadar kemalangan)


KELANTANfm terbit Rancangan Khas Aidilfitri buat pendengar setia

TUMPAT, 19 April- Sempena Aidilfitri tahun ini, KELANTANfm turut tidak ketinggalan menerbitkan beberapa rancangan khas buat pendengar setia mereka. Rancangan Khas Aidilfitri berdurasi antara 30 minit hingga sejam itu akan mula bersiaran seawal 1 Syawal. Menurut Ketua Bahagian Rancangan KELANTANfm, Mohd Azlan Mahmood rancangan yang bakal disiarkan berbentuk hiburan, drama dan dokumentari radio. Antaranya, Selokaraya, Muzikaraya, Dikir Raya, Masih Ada Sayang dan Raya di Perbatasan. "Rancangan - rancangan terbitan khas untuk Aidilfitri ini telah kami susun daripada raya pertama hingga raya ketiga dari pagi hingga petang dan kami juga ada rancangan kolaborasi antara negeri, Tiara Mesra Khas iaitu pada malam raya kedua. Jadi jangan lupa dengarkan rancangan khas yang telah kami rakamkan khas buat pendengar semua," katanya.

(Ketua Bahagian Rancangan KELANTANfm, Mohd Azlan Mahmood)

Beliau ditemui pemberita pada Majlis Penyampaian Sumbangan sempena “Program KELANTANfm Ambil Peduli” kepada dua buah rumah kanak – kanak kurang bernasib baik masing – masing di Wakaf Bharu, Tumpat dan Pengkalan Chepa, Kota Bharu. Hadir sama Pengarah Penyiaran Negeri, Wan Azhan Wan Hamat. Mengulas lanjut, Mohd Azlan berkata siaran khas itu turut akan menampilkan nyanyian lagu raya dendangan para juruhebah KELANTANfm.


Rakyat Malaysia di Sudan berjaya dipindahkan

PUTRAJAYA, 18 April - Rakyat Malaysia yang berada di Kompleks Petronas Khartoum, Sudan yang menjadi sasaran telah berjaya dipindahkan ke tempat selamat pada lewat petang Isnin, waktu Sudan.Menteri Luar, Datuk Seri Dr. Zambry Abdul Kadir berkata, beliau mengarahkan Timbalan Ketua Setiausaha (Hubungan Dua Hala) Kementerian Luar untuk memanggil Duta Besar Sudan ke Malaysia bagi menyuarakan pandangan negara ini dalam konflik terbaharu.Ia berikutan situasi yang semakin meruncing dan laporan berkenaan “pengambilan paksa” Kompleks Petronas di Sudan, yang turut menempatkan Kedutaan Besar Malaysia.

“Selain itu, Malaysia juga menyampaikan bantahan ke atas tindakan pihak-pihak tertentu yang telah menceroboh kompleks berkenaan.

“Dalam pertemuan berkenaan, Timbalan Ketua Setiausaha (Hubungan Dua Hala) telah menekankan keutamaan untuk kesemua pihak di Sudan untuk memastikan keselamatan rakyat Malaysia di negara berkenaan dipelihara. "Ia adalah konflik dalaman dan kepentingan warganegara asing tidak harus menjadi sasaran pihak-pihak yang bertelagah,” katanya dalam kenyataan hari ini.

Mengulas lanjut, Zambry berkata Malaysia sedang mengambil langkah membawa pulang kesemua rakyat Malaysia sebaik keadaan mengizinkan dan memohon kerjasama pihak Sudan bagi menjamin kelancaran usaha tersebut.

(Serangan berhampiran pangkalan RSF di selatan Khartoum pada waktu pagi dengan cepat merebak ke kawasan lain di ibu negara, termasuk Lapangan Terbang Antarabangsa Khartoum/FOTO AFP)

Beliau menekankan, keselamatan kesemua rakyat Malaysia di Sudan adalah keutamaan kerajaan dan Perdana Menteri, Datuk Seri Anwar Ibrahim telah memutuskan kesemua mereka akan dibawa keluar dari Sudan jika keselamatan terancam."Bagi tujuan ini, Pasukan Khas yang diketuai oleh Kementerian Luar Negeri telah merangka pelan evakuasi untuk membawa pulang 32 rakyat Malaysia berdasarkan data terkini yang dikongsikan oleh Kedutaan Besar Malaysia di Khartoum."Ia akan dilaksanakan bersama negara-negara sahabat serta-merta sebaik sahaja ada peluang berbuat demikian."Walau bagaimanapun, keadaan semasa masih belum mengizinkan proses evakuasi dilakukan kerana pertempuran masih memuncak," tambah Zambry.

Beliau juga memaklumkan bahawa krisis di Sudan turut memberi kesan kepada semua pejabat kedutaan asing.Katanya, terdapat laporan serangan dilakukan ke atas Duta Besar Kesatuan Eropah, rakyat Jepun dikasari, kenderaan diplomatik Amerika Syarikat ditembak manakala kediaman rasmi Duta Besar Kuwait ke Sudan diceroboh.


Skim simen Rahmah, turun RM120 setiap tan metrik

KUALA LUMPUR, 18 April - Sebanyak 1 juta tan metrik simen pukal ditawarkan oleh Persatuan Simen dan Konkrit Malaysia (C&CA) di bawah Inisiatif Skim Simen Rahmah.Menteri Pembangunan Kerajaan Tempatan, Nga Kor Ming berkata harga setiap tan metrik simen yang ditawarkan ialah RM290 berbanding harga pasaran semasa iaitu RM410 setiap tan.Katanya, penurunan sebanyak RM120 ringgit setiap tan metrik itu, bersamaan insentif sebanyak 29.3 peratus daripada pembekal simen. "Nilai 1 juta tan metrik simen akan ditukarkan kepada 20 juta kampit simen standard dengan berat 50 kilogram," katanya menerusi kenyataan hari ini.Pada masa ini, nilai harga kampit simen di pasaran berjumlah RM22.50 sen sekampit dan akan diturunkan kepada RM17.50 sekampit."Contohnya untuk harga rumah asal bernilai RM300,000 dan pengurangan sebanyak RM5,000 atau 2.38 peratus menjadikan harga jualan baharu sebanyak RM295,000. "Inisiatif ini sekali gus akan mengurangkan beban kos sara hidup rakyat dalam komitmen pembiayaan perumahan," katanya.Tambah beliau rakyat akan memperolehi manfaat penguran harga rumah maksimum sehingga RM5.000 mengikut jenis dan harga rumah.Katanya, 20 juta kampit simen Rahmah itu mampu membina 24,000 buah rumah mampu milik sehingga 24,000 unit rumah."Dijangka simen Rahmah ini memberi manfaat kepada hampir 100,000 rakyat yang membeli rumah bawah harga RM300,000," katanya.


Program Bubur Lambuk PERAKfm: Perkukuh kerjasama agensi Persekutuan, negeri

IPOH, 18 April- Tradisi Program Bubur Lambuk PERAKfm di RTM Perak diteruskan lagi tahun ini bagi mengukuhkan hubungan kerjasama antara agensi persekutuan dan negeri.Exco Komunikasi, Multimedia dan Pertubuhan Bukan Kerajaan (NGO) Perak, Mohd Azlan Helmi berkata kerjasama berkenaan penting bagi memberi nilai tambah dalam memenuhi objektif dan hala tuju kerajaan."Jadi pada saya program yang dianjurkan oleh RTM ini yang disokong penuh oleh portfolio saya Insyaallah saya akan perbanyakkan lagi program seumpama ini kerana kita boleh lihat hari ini di belakang sana ramai antaranya pelajar-pelajar, agensi-agensi kerajaan seperti mana saya sebut tadi ada lapan agensi bersama dengan kita semuanya menghantar wakil dan ini mengeratkan ukhuwah sesama agensi," katanya.

(Exco Komunikasi, Multimedia dan Pertubuhan Bukan Kerajaan (NGO) Perak, Mohd Azlan Helmi)

Beliau bercakap kepada RTM pada program memasak Bubur Lambuk Madani PERAKfm di RTM Perak, Ipoh.Hadir sama, Pengarah Jabatan Penyiaran Negeri Perak, Syazariah Majidi.Sebanyak tujuh periuk bubur lambuk disediakan secara bergotong royong untuk program tersebut , melibatkan lapan agensi kerajaan persekutuan dan negeri.


STAM 2022 catat peningkatan dengan gred purata nasional 3.13

BANTING, 18 April - Keputusan peperiksaan Sijil Tinggi Agama Malaysia (STAM) Tahun 2022 menunjukkan peningkatan dengan gred purata nasional adalah 3.13 berbanding 3.15 pada 2021.Menteri Pendidikan, Fadhlina Sidek berkata bagi gred purata STAM tahun 2022 bagi sekolah Kementerian Pendidikan Malaysia (KPM) pula adalah 2.91 berbanding 2.92 tahun 2021 iaitu peningkatan sebanyak 0.01.

"Pencapaian peperiksaan STAM bagi sekolah KPM telah menunjukkan kualiti yang lebih baik. Saya percaya kejayaan ini adalah hasil usaha gigih semua pihak dalam meningkatkan kualiti pengajaran guru, penyediaan kemudahan bilik darjah yang kondusif, bekalan buku teks dan lain-lain keperluan yang menyokong proses pembelajaran murid,” katanya pada majlis Pengumuman Keputusan Peperiksaan STAM Tahun 2022 di Sekolah Agama Menengah Tinggi Tengku Ampuan Rahimah Banting, di sini.Fadhlina berkata, calon peperiksaan STAM Tahun 2022 yang berdaftar adalah 4,634 orang meliputi calon sekolah KPM seramai 1,363 orang; Sekolah Menengah Agama Negeri (1,941 orang); Sekolah Menengah Agama Rakyat (259 orang); Sekolah Menengah Swasta (36 orang) dan calon persendirian (1,035 orang).Tambah Fadhlina, sijil peperiksaan STAM bukan sahaja diiktiraf untuk kemasukan ke program Ijazah Pertama di Universiti Al Azhar Al Sharif, Mesir tetapi juga untuk kemasukan ke universiti tempatan."Sijil STAM turut mendapat pengiktirafan oleh Jabatan Perkhidmatan Awam, iaitu setaraf dengan Sijil Tinggi Persekolahan Malaysia (STPM). "Ini bermakna pemegang sijil STAM juga layak untuk memasuki pekerjaan dalam sektor perkhidmatan awam seperti pemegang sijil STPM," katanya.


Gangguan bekalan air jejas persiapan Aidilfitri

KUALA KEDAH, 18 April- Masalah gangguan bekalan air yang kerap berlaku dikhuatiri menjejaskan persiapan hari raya kira-kira 30,000 penduduk sekitar Pekan Kuala Kedah.Masalah tersebut kian meruncing sejak akhir-akhir ini apabila bekalan air sering terputus.Pengerusi Pertubuhan Gagasan Generasi Gemilang Kuala Kedah, Datuk Abdul Mutalib Harun berkata, masalah gangguan bekalan air ketika musim perayaan sering berlaku di beberapa kawasan di Kuala Kedah sejak beberapa tahun lalu.Malah kawasan perumahan seperti Taman Selat dan Taman Bersatu sudah beberapa hari tidak menerima bekalan air paip."Jadi saya meminta pihak kerajaan negeri segera memulihkan bekalan air kepada penduduk di kawasan Kuala Kedah. Kalau kita tak dapat bagi air terutama sekali ketika menyambut hari raya Aidilfitri maka susahlah rakyat. Jadi kita bersimpati dengan rakyat di Kuala Kedah ni," katanya.

(Pengerusi Pertubuhan Gagasan Generasi Gemilang Kuala Kedah, Datuk Abdul Mutalib Harun)

Abdul Mutalib yang juga Ketua UMNO Bahagian Kuala Kedah bercakap kepada pemberita selepas menghadiri Program Singgah Sahur  di Kampung Kubang Bongor, Kubang Rotan, Kuala Kedah, malam tadi.   Sempena program itu, beliau turut menyampaikan sumbangan kepada beberapa penerima terdiri daripada mereka yang kurang berkemampuan dan warga emas.


Op Selamat: Polis Melaka tumpu 13 kawasan panas

(Ketua Polis Melaka, Datuk Zainol Samah pada Majlis Berbuka Puasa BersamaPengamal Media di IPK Bukit Beruang, Melaka/ FB Polis Melaka)

MELAKA, 18 April- Polis Melaka akan memberi tumpuan kepada 13 kawasan panas kerap berlaku kemalangan di negeri itu bagi pelaksanaan Op Selamat 20 sempena sambutan Hari Raya Aidilfitri tahun ini.Ketua Polis Melaka, Datuk Zainol Samah berkata, ia membabitkan lima kawasan di Melaka Tengah dan masing-masing empat kawasan di Jasin dan Alor Gajah.Katanya, bagi daerah Melaka Tengah, kawasan 'hotspot' kemalangan adalah di Lebuh Alor Gajah-Melaka Tengah-Jasin (AMJ), Jalan Umbai-Sungai Udang, Jalan Mufti Haji Khalil, Jalan Batang Tiga-Bukit Rambai-Tanjung Minyak dan Jalan Sungai Udang-Selandar."Di Alor Gajah pula membabitkan Jalan Rembia-Kendong, Jalan Alor Gajah-Tampin, Masjid Tanah-Bukit Sedanan dan Lubuk China-Hutan Percha."Manakala di daerah Jasin, tumpuan operasi adalah di Jalan Tehel-Bemban-Chabau, Jalan Merlimau-Jasin, Jalan Serkam-Kesang Tua dan Jalan Gapam-Bemban, katanya.Beliau memaklumkan pada sidang media selepas Majlis Berbuka Puasa Bersama Pengamal Media di Dewan Parameswara, Mes Ibu Pejabat Polis (IPK) di Bukit Beruang, Melaka, malam tadi.

(Datuk Zainol turut menyampaikan cenderahati kepada semua pengamal media yang hadir/ FB Polis Melaka)

Zainol berkata, Jabatan Siasatan dan Penguatkuasaan Trafik Melaka akan meningkatkan rondaan, pemantauan, omnipresence dan penguatkuasaan di lokasi yang kerap berlaku kemalangan.Penguatkuasaan Op Selamat yang bermula 20 hingga 27 April ini bagi membudayakan pematuhan undang-undang serta peraturan lalu lintas dalam kalangan pengguna jalan raya seterusnya mengelak kemalangan."Seramai 22 pegawai dan 177 anggota akan bertugas memastikan kelancaran trafik sepanjang Op Selamat di negeri ini yang mana kita menjangkakan 48,930 kenderaan akan memasuki Melaka dua hari sebelum Aidilfitri," katanya lagi.Dijangkakan sebanyak 81,550 kenderaan akan berada di jalan negeri sepanjang dua hari pertama Hari Raya.


Krisis Sudan: Kerajaan sedaya upaya bawa pulang 29 rakyat Malaysia

(Seorang penunjuk perasaan membawa bendera di Khartoum, Sudan/REUTERS)

KUALA LUMPUR, 17 April - Kerajaan kini berusaha sedaya upaya membawa pulang 29 rakyat Malaysia di Sudan ke tanah air dengan selamat susulan konflik di negara itu.Menteri Luar, Datuk Seri Dr Zambry Abdul Kadir berkata, pihaknya telah berhubung dengan beberapa negara sahabat seperti Arab Saudi, Turkiye, Qatar, Emiriah Arab Bersatu, China dan Amerika Syarikat serta Pertubuhan Bangsa-Bangsa Bersatu (PBB) bagi membantu proses membawa rakyat Malaysia keluar dari Sudan sebaik keadaan mengizinkan.Zambry berkata, pihaknya akan bekerjasama dengan Agensi Pengurusan Bencana Negara (NADMA), Majlis Keselamatan Negara (MKN) dan Polis Diraja Malaysia (PDRM).Pada masa ini beliau memaklumkan keadaan di Sudan masih lagi tegang akibat pertempuran antara kedua-dua pihak bertelagah yang dilapor masih sengit terutama di kawasan strategik di Khartoum."Lapangan Terbang Antarabangsa Khartoum masih belum dibuka kembali dan ini menyukarkan perancangan untuk membawa keluar rakyat-rakyat asing dari pelbagai negara termasuklah Malaysia,” katanya dalam satu kenyataan hari ini.Dalam pada itu, Putra telah mengaktifkan “Operasi Sudan” yang bertugas 24 jam sejak krisis di Sudan berlaku."Pasukan khas disertai beberapa agensi telah membuat persiapan dan perancangan rapi bagi memastikan keselamatan dan kebajikan rakyat Malaysia di Sudan dipelihara."Kesemua 29 rakyat Malaysia mengikut nasihat dikeluarkan oleh Kedutaan Besar Malaysia di Khartoum supaya terus berada di tempat masing-masing," katanya.

Tambah beliau, pasukan khas juga sedang berhubung rapat dengan Kedutaan Besar Malaysia di Khartoum mengenai kaedah paling selamat untuk menambah bekalan keperluan asas, khususnya makanan dan ubat-ubatan kepada kesemua mereka di Sudan.Terdahulu, Yang di-Pertuan Agong Al-Sultan Abdullah Ri'ayatuddin Al-Mustafa Billah Shah hari ini dalam hantaran di laman Facebook Istana Negara menyarankan agar kerajaan bersedia untuk membawa pulang rakyat Malaysia di Sudan sekiranya konflik di negara itu bertambah tegang."Situasi di Sudan terlalu kompleks. Ini membabitkan perbalahan politik antara dua pihak utama 'Transitional Sovereignty Council'."Berdasarkan laporan diterima, kedua-dua pihak masih belum mencapai kata sepakat untuk menamatkan pertempuran bersenjata yang sudah meletus sejak dua hari lalu.“Malaysia berharap pemimpin kedua-dua kumpulan terbabit dapat mendengar rayuan masyarakat antarabangsa supaya menghentikan pertempuran dengan serta-merta sekali gus kembali ke meja perundingan bagi mencari titik persefahaman untuk menyelesaikan segala isu atau perbalahan berbangkit,” katanya.Konflik di Sudan, yang melibatkan dua pihak iaitu Tentera Sudan dan pasukan separa tentera Rapid Support Forces (RSF), telah mencetuskan pergolakan politik serta menggugat keselamatan di negara itu.Perdana Menteri Datuk Seri Anwar Ibrahim turut menegaskan kerajaan memantau rapi konflik berlaku di Sudan dan akan membawa pulang rakyat Malaysia yang berada di negara itu sekiranya situasi semasa memberi risiko kepada keselamatan mereka.


PM setuju cadangan Sarawak wujudkan penerbangan butik

(Perdana Menteri, Datuk Seri Anwar Ibrahim dan Premier Sarawak, Tan Sri Abang Johari TunOpeng pada Majlis Perasmian Rais Hotel dan Convention Centre Kuching dan Majlis Berbuka Puasa Bersama Asnaf dan Anak Yatim hari ini/ Foto BERNAMA)

KUCHING, 17 April - Prestasi pentadbiran Kerajaan Negeri Sarawak yang cemerlang telah memberi keyakinan kepada Perdana Menteri, Datuk Seri Anwar Ibrahim untuk bersetuju dengan hasrat Sarawak menubuhkan syarikat penerbangan butik milik sendiri.Beliau bukan sahaja meneliti prestasi perjalanan semua negeri-negeri khususnya dalam aspek pembangunan infrastruktur, permasalahan yang dihadapi, hasil serta keupayaan sesebuah negeri itu, malah percaya pengurusan yang lemah sesebuah kerajaan negeri boleh menjadi beban bukan sahaja kepada rakyat malah juga kerajaan persekutuan.Anwar memuji pengurusan kerajaan Sarawak di bawah kepimpinan Premier Sarawak, Tan Sri Abang Johari Tun Openg yang berjaya meletakkan Sarawak ke hadapan dalam pelbagai inisiatif seperti industri gas hidrogen dan penggunaan kereta elektrik.

(Perdana Menteri, Datuk Seri Anwar Ibrahim dan Premier Sarawak, Tan Sri Abang Johari Tun Openg meletakkan tangan sebagai gimik Majlis Perasmian Rais Hotel dan Convention Centre Kuching dan Majlis Berbuka Puasa Bersama Asnaf dan Anak Yatim hari ini/ Foto BERNAMA)

"Tetapi saya sebagai Perdana Menteri dan Menteri Kewangan meneliti perjalananan negeri-negeri, prasarananya, infrastrukturnya dan permasalahan yang dihadapi, soal hasil negeri, keupayaan negeri, projek-projek besar yang dijalankan oleh negeri, itu kita teliti dan saya tegaskan di sini dari rekod Kementerian Kewangan, memang di antara, bukan di antara mungkin negeri yang paling ke depan dalam banyak perkara termasuk soal pengurusan dan tataurus kerajaan sekali lagi saya ucapkan tahniah kepada Abang Jo (Abang Johari) dan rakan-rakan," kata beliau semasa berucap pada Majlis Perasmian Hotel dan Pusat Konvensyen Raia, di sini hari ini. Justeru, Anwar yakin cadangan kerajaan negeri untuk menubuhkan sebuah syarikat penerbangan butik akan dapat meyediakan kos perkhidmatan yang lebih berpatutan kepada rakyat terutamanya melibatkan penerbangan di antara Semenanjung, Sarawak dan Sabah.Beliau memberitahu bahawa perkara itu akan dibincangkan dalam mesyuarat kabinet kerajaan persekutuan pada Rabu ini.


Kerajaan pantau tahap keselamatan rakyat Malaysia di Sudan - PM

KUALA LUMPUR, 17 April - Kerajaan sentiasa memantau tahap keselamatan rakyat Malaysia di Sudan.Menurut Perdana Menteri, Datuk Seri Anwar Ibrahim, kerajaan bersedia untuk membawa pulang sekiranya konflik di negara itu bertambah tegang dan membahayakan keselamatan rakyat Malaysia."Kita masih pantau dan laporan maklumat tadi pagi dan kita masih lagi rasa keadaan untuk rakyat Malaysia terkawal tapi sebaik sahaja kita rasa ada risiko kita akan bawa mereka pulang, Insya-Allah," kata beliau ketika ditemui media selepas Majlis Pelancaran Karya Agung Sayr Al-Salikin (4 jilid) dan Hikayat Iskandar Zulkarnain, di sini hari ini.

(Perdana Menteri, Datuk Seri Anwar Ibrahim ditemu bual media selepas Majlis Pelancaran Karya Agung Sayr Al-Salikin (4 jilid) dan Hikayat Iskandar Zulkarnain di Kuala Lumpur)

Konflik di Sudan yang melibatkan dua pihak iaitu Tentera Sudan dan pasukan separa tentera Rapid Support Forces (RSF), telah mencetuskan pergolakan politik serta menggugat keselamatan di negara itu.Semalam, Menteri Luar, Datuk Seri Dr Zambry Abd Kadir dalam kenyataan menasihati rakyat Malaysia di Sudan supaya berjaga-jaga dan tidak mengambil risiko untuk keluar buat sementara.


Pasukan petugas 1MDB teliti semula penyelesaian Goldman Sachs - PM

KUALA LUMPUR, 17 April- Pasukan Petugas 1Malaysia Development Berhad (1MDB) yang berperanan menyelesaikan beberapa isu membabitkan skandal itu kini memberi penumpuan kepada perjanjian dengan Goldman Sachs.Perdana Menteri, Datuk Seri Anwar Ibrahim berkata, pasukan khas diketuai Ahli Parlimen Titiwangsa, Datuk Seri Johari Abdul Ghani itu berpendapat perjanjian berkenaan harus dirungkai semula."Saya bersetuju (dirungkai semula), kerana dari awal saya anggap perjanjian ini dibuat secara gopoh gapah, maka ia timbulkan banyak persoalan, kerana kita harus diberi banyak."Umpamanya dengan International Petroleum Investment Company (IPIC), dengan mereka dahulu nak selesai dengan jumlah yang kecil, bila kita bertegas, kita dapat AS$1.8 bilion, itu besar."Sebab itu saya kata, orang kadang pandang remeh soal ketelusan dan ketegasan tapi ini soal menyelamatkan wang rakyat,” katanya kepada pemberita selepas melancarkan Karya Agung Sayr Al-Salikin (4 Jilid) dan Hikayat Iskandar Zulkarnain di Wisma Dewan Bahasa dan Pustaka di sini hari ini.

(Anwar Ibrahim melancarkan Karya Agung Sayr Al-Salikin (4 Jilid) danHikayat Iskandar Zulkarnain di Wisma Dewan Bahasadan Pustaka, Kuala Lumpur)


Yok Hantar Jajan Raya 3.0: Santuni golongan asnaf, veteran RTM Johor

JOHOR BAHRU, 16 April- Golongan asnaf dan bekas kakitangan Radio Televisyen Malaysia (RTM) Johor dibantu menerusi Program Yok Hantar Jajan Raya 3.0, hari ini. Exco Pendidikan Penerangan dan Komunikasi, Norliza Noh berkata program tersebut dijalankan bagi menghargai pengikut dan pendengar setia RTM terutama Johorfm."Ini merupakan program CSR untuk kita bantu mereka yang sangat memerlukan. Jadi kita pilih di bulan Ramadan ini bagi persiapan mereka untuk menyambut Hari Raya sekurangnya dapat mengurangkan kesusahan dan bebanan mereka di sana," katanya.

(Exco Pendidikan, Penerangan dan Komunikasi Negeri Johor, Norliza Noh)

Beliau berkata demikian selepas merasmikan program Yok Hantar Jajan Raya 3.0 di Kompleks Penerangan dan Penyiaran Sultan Iskandar Johor.Program selama tiga hari sehingga 18 April ini dijalankan secara berperingkat ke-10 daerah bermula dengan Johor Baharu diikuti Kulai dan Segamat.Program tersebut akan tamat di Pontian, Batu Pahat dan Kluang pada Selasa ini.Program turut mendapat kerjasama Pejabat Ahli Dewan Undangan Negeri Johor, KPJ Johor Specialist, Naurah Care Malaysia, Southern Lion Sdn Bhd, Econsave Cash & Carry Sdn. Bhd dan Yayasan Jcorp.


Agong, Permaisuri zahir ucapan Selamat Menyambut Vishu

KUALA LUMPUR, 15 April- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah mengucapkan Selamat Menyambut Vishu kepada masyarakat Malayalee di negara ini.Menerusi catatan di Facebook Istana Negara, Seri Paduka berdua menzahirkan harapan agar masyarakat berkenaan dilimpahi keamanan, kebahagiaan dan kesejahteraan."Selamat Menyambut Vishu. Semoga perayaan ini membawa keamanan, kebahagiaan dan kesejahteraan kepada semua masyarakat Malayalee di Malaysia," tulis catatan itu.Vishu yang disambut hari ini menandakan hari pertama Zodiak Tahun Baharu dalam kalendar masyarakat Malayalee, hari pertama bagi bulan dipanggil Medam.


Laluan penyuraian trafik, jalan alternatif Gua Musang-Kuala Lipis bermula Sabtu hingga 2 Mei

(Ketua Pengarah Kerja Raya, Datuk Ir. Ahmad Redza Ghulam Rasool)

GUA MUSANG, 15 April- Laluan penyuraian trafik di jalan alternatif Gua Musang-Kuala Lipis akan dilaksanakan bermula Sabtu sehingga 2 Mei ini bagi menguruskan pertambahan kenderaan sempena Aidilfitri.Ketua Pengarah Kerja Raya, Datuk Ir. Ahmad Redza Ghulam Rasool berkata, perubahan itu ialah dengan menjadikan sebahagian daripada laluan sebagai jalan sehala.Katanya, bermula malam ini proses memasang penghadang dan termasuklah tanda arah jalan sehala dilakukan bagi mengurangkan konflik kenderaan yang bergerak dari arah bertentangan."Bermula malam ni kita akan mula pasang penghadang dan sebagainya supaya selepas ini dia akan jadi lebih jalan sehala supaya nak kurangkan konflik kereta yang bergerak dari arah bertentangan dan mengurangkan lintasan yang akan boleh menyebabkan konflik dan kemalangan. Ini usaha kita untuk mengurangkan risiko kemalangan dan meningkatkan lagi keselamatan pihak pengguna insyallah walaupun kita tahu memang ada kesesakan," katanya.Beliau berkata demikian kepada pemberita di Tapak Projek Lingkaran Tengah Utama (LTU) FT2747 di Gua Musang, Kelantan.

(Datuk Ir. Ahmad Redza di Tapak Projek Lingkaran Tengah Utama (LTU) FT2747 di Gua Musang FB JKR Malaysia)

Ujar Ahmad Redza, JKR menjangkakan kesesakan jalan bermula Selasa ini.Bagi pengguna jalan raya yang akan pulang ke Kota Bharu, laluan alternatif lain dicadangkan adalah dengan melalui Lebuhraya PLUS - Kuala Kangsar dan melalui FT004 - Jeli - Tanah Merah - Pasir Mas dan Kota Bharu.Alternatif kedua pula menggunakan Lebuhraya Pantai Timur (LPT) melalui Terengganu ke Kota Bharu. Selain itu, pengguna jalan raya juga boleh melalui laluan Simpang Pulai - Jeli - Gua Musang - Kuala Krai - Kota Bharu.


Aidilfitri: SWM Melaka tumpu 89 lokasi hotspot, elak longgokan sampah tidak terkawal

AYER KEROH, 15 April- Sebanyak 89 lokasi panas penempatan tong sampah berpusat di Melaka diberi tumpuan SWM Environment Sdn Bhd (SWM Environment) dalam usaha mengelakkan longgokan sampah yang tidak terkawal pada sambutan Aidilfitri ini.Pengurus Besar Korporatnya, Mohd Norlisam Mohd Nordin berkata, lokasi berkenaan dikenal pasti sebagai kawasan berkepadatan tinggi dan kawasan tumpuan pelancong iaitu di Melaka Tengah (53 lokasi), Alor Gajah (15 lokasi) dan Jasin (21 lokasi)."Selain kutipan tong sampah berpusat, SWM Environment turut memberi tumpuan kepada operasi berjadual sisa domestik dan pukal, operasi berjadual pasar awam serta pembersihan pusat bandar, pantai dan tempat awam."Operasi khas ini akan bermula 17 sehingga 24 April melibatkan 651 tenaga kerja dan 113 jentera pelbagai kegunaan," katanya.Beliau berkata demikian selepas majlis berbuka bersama media dan taklimat berkaitan Strategi Operasi Hari Raya Aidilfitri di Ayer Keroh, malam tadi.

(Pengurus Besar Korporat SWM Environment, Mohd Norlisam Mohd Nordin)

Hadir sama Pengarah Perbadanan Pengurusan Sisa Pepejal dan Pembersihan Awam (SWCorp) Melaka, Khairuladha Ab Mutalib dan Pengurus Kawasan Perkhidmatan SWM Enviroment Melaka, Norariffin Nordin.Mengulas lanjut, Norlisam berkata seramai 651 tenaga kerja akan terlibat dalam operasi tersebut dengan menggunakan 113 unit jentera milik SWM Environment.Katanya kerjasama dan sokongan semua pihak amat diharapkan agar operasi yang dirancang ini dapat berjalan dengan lancar dan teratur selain pihaknya menyarankan agar orang ramai mengamalkan kaedah pelupusan sisa pepejal dengan betul."Selain itu kita berharap masyarakat dapat memanfaatkan perkhidmatan kutipan tambahan seminggu sekali bagi pelupusan sisa pukal, sisa kebun dan barangan kitar semula bagi mengelakkan longgokan sampah terutama di kawasan perumahan," katanya.Dalam pada itu beliau berkata sempena sambutan Aidilfitri, orang ramai juga digalakkan untuk menyertai kempen KITARecycle untuk peluang memenangi hampir 28,000 Recycle Point (RP) yang ditawarkan menerusi Jom KITARecycle, Jom Raya! dari 1 April sehingga 31 Mei."Mereka boleh mendaftar sebagai ahli melalui aplikasi KITARecycle di Google Play dan Apps Store dan info lanjut mengenai program KITAReycle boleh didapati di https://kitarecycle.com," katanya.


Tata kelola baik, jumlah pendapatan negara mula meningkat - PM

SUNGAI PETANI, 14 April- Ketegasan kerajaan menjalankan pentadbiran dengan tata kelola baik, akan memberi pulangan kepada negara dan rakyat dalam jangka masa panjang.Perdana Menteri, Datuk Seri Anwar Ibrahim berkata keyakinan itu bersandarkan jumlah pendapatan negara yang mula meningkat beberapa bulan kebelakangan ini."Lembaga Hasil Dalam Negeri (LHDN) telah meingkat, melonjak naik dalam masa dua, tiga bulan ini...cukup tinggi dan angka kita akan umumkan kemudian.  "Jadi maknanya bila kita lakukan satu sikap pendirian kita yang tegas, 'peniaga-peniaga' besar, saudagar kaya yang jarang nak bayar cukai penuh, semua bayar sekarang. Kerana kita tunjuk jangan tolak ansur...orang bawahan kena bayar cukai, kaya cuba elak...kita bagi isyarat dua, tiga bulan lalu dan hasil kita melonjak naik."Saya sebut juga kepada penjawat awam...kalau hasil meningkat...insya-Allah kalau dalam tempoh setahun, dua tahun keadaan itu berubah dengan pesat seperti mana kita lihat pelaburan dari negara China, semalam rombongan dari Amerika Syarikat...pelaburan itu bertambah, saya beri jaminan insya-Allah keutamaan bila ekonomi kita baik akan naikkan gaji dan elaun penjawat awam keseluruhan," katanya.

(Perdana Menteri, Datuk Seri Anwar Ibrahim)

Beliau menyatakan demikian ketika berucap pada Majlis Penerapan Nilai-Nilai Murni dan Iftar Kementerian Dalam Negeri Madani, di sini hari ini.Anwar yakin jika pendapatan negara terus meningkat, kerajaan mampu untuk memulangkannya kepada penjawat awam dalam bentuk kenaikan gaji dan elaun. Untuk itu, penjawat awam terutamanya agensi penguat kuasa perlu memastikan integriti yang tinggi dalam menjalankan tugasan meskipun berhadapan cabaran dari anasir luar.


Penceramah agama di Pahang wajib ada tauliah

(Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah/FOTO Jabatan Agama Islam Pahang)

LIPIS, 14 April - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah agar penceramah di negeri Pahang perlu mempunyai tauliah.Baginda mengingatkan bahawa hanya mereka yang benar-benar mahir dan mempunyai pengetahuan luas mengenai agama Islam yang diberikan tauliah untuk mengajar atau ceramah di masjid atau surau di seluruh negeri ini.Titah baginda, bagi memastikan kesucian agama Islam terus terpelihara daripada sebarang anasir penyebaran ajaran salah, fitnah-memfitnah dan bersangka buruk yang boleh menimbulkan kesan negatif terhadap agama, masyarakat dan negara maka penceramah tauliah diperlukan.Justeru, pihak pentadbir masjid dan surau diminta mengawasi mana-mana pihak yang mahu mengambil peluang sebagai langkah pencegahan bagi memenuhi maqasid syariah dalam aspek memelihara agama Islam.

“Bagi memastikan kesucian agama Islam terus terpelihara daripada sebarang anasir penyebaran ajaran salah, fitnah-memfitnah dan bersangka buruk yang boleh menimbulkan kesan negatif terhadap agama, masyarakat dan negara maka tauliah diperlukan.

“Biarlah mereka yang bertauliah dan mahir dapat menyebarkan ilmu agama di negeri ini. Pihak pentadbir masjid dan surau diminta terus mengawasi mana-mana pihak yang mahu mengambil peluang sebagai langkah pencegahan bagi memenuhi maqasid syariah dalam aspek memelihara agama Islam,” titah Seri Paduka.

Baginda bertitah demikian ketika berangkat dan merasmikan Masjid Baharu Benta yang diberi nama Masjid Al-Sultan Abdullah Ri’ayatuddin Al-Mustafa Billah Shah, di sini malam tadi.Turut berangkat,  Seri Paduka Baginda Raja Permaisuri Agong Tunku Hajah Azizah Aminah Maimunah Iskandariah.Hadir sama, Menteri Besar Pahang, Datuk Seri Wan Rosdy Wan Ismail; Exco Hal Ehwal Agama Islam dan Pendidikan Negeri,  Datuk Seri Syed Ibrahim Syed Ahmad; Exco Pertanian, Industri Asas Tani, Bioteknologi dan Pendidikan Negeri Pahang yang juga ADUN Benta, Datuk Seri Mohd Soffi Abd Razak serta barisan EXCO Negeri Pahang dan pemipin setempat.Dalam pada itu baginda turut menyentuh tentang peranan masyarakat dalam mempertahankan kesucian, kemuliaan serta keharmonian institusi masjid.Masyarakat perlu mengimarahkan masjid dengan kelas dan aktiviti keagamaan dan menyatukan umat Islam di kawasan masing-masing.Baginda turut berharap agar masjid menjadi tempat untuk berkongsi ilmu demi kemajuan hidup dan ekonomi umat Islam sejagat.


PM umum "berita baik" Selasa depan

PERMATANG PAUH, 14 April- Beri peluang kepada Kerajaan Perpaduan untuk mentadbir menerusi tatakelola yang baik dan menghentikan rasuah. Perdana Menteri, Datuk Seri Anwar Ibrahim berkata, walaupun Pilihan Raya Negeri tidak akan memberi kesan kepada kerajaan Persekutuan namun peluang itu perlu diberikan agar dapat mempertahankan negara pada masa akan datang. "Kita percaya bagi kesempatan kita stabil politik, kita kerja sebagai satu pasukan hadapi Pilihan Raya Negeri dengan cukup yakin walaupun ia tidak akan mengesankan kerajaan Persekutuan "Tetapi bagi tempoh kita untuk beberapa tahun ini untuk membuktikan pertama tatakelola yang baik, hentikan amalan 'sakau-menyakau'. Dengan hasil kita yang baik beri keadilan kepada orang yang berkorban untuk mengawal dan meningkatkan ekonomi negara. Orang-orang itu kita mulakan dengan penjawat awam. Itu sahaja berita baik saya nak sampaikan."Ada beberapa pengumuman lain saya akan buat pada hari Selasa, yang disebut sedikit berita baik tambahan itu hari Selasa," kata Anwar dalam Majlis Amanat Perdana Menteri Bersama Penjawat Awam Pulau Pinang di UiTM Permatang Pauh di sini.

(Datuk Seri Anwar umum "berita baik" Selasa depan)


Kemasukan pesakit COVID-19 ke hospital meningkat bulan ini

PUTRAJAYA, 14 April - Jumlah kemasukan pesakit COVID-19 ke hospital Kementerian Kesihatan (KKM) pada awal bulan ini menunjukkan trend peningkatan, kata Menteri Kesihatan Dr Zaliha Mustafa.Bagaimanapun, beliau berkata trend itu tidak membebankan perkhidmatan kesihatan dan hospital.Tambahnya, kemasukan pesakit COVID-19 ke hospital meningkat 17.6 peratus pada awal April berbanding Mac lepas."Majoriti pesakit yang dimasukkan ke hospital adalah golongan berisiko tinggi seperti warga emas serta individu dengan komorbid.“Walau bagaimanapun kebanyakan kes bergejala ringan, stabil dan situasi COVID-19 kekal tidak membimbangkan,” katanya dalam satu kenyataan pada Khamis berhubung situasi terkini COVID-19 di Malaysia.

Dr Zaliha berkata setakat awal tahun hingga Selasa lepas (11 April), kematian akibat COVID-19 yang dilaporkan hanya 0.3 peratus berbanding gelombang Delta dengan CFR yang tinggi iaitu sebanyak 2.1 peratus.Tambah beliau, sebanyak 63.8 peratus melibatkan pesakit berumur 60 tahun dan ke atas manakala 90.7 peratus adalah dalam kalangan individu dengan komorbid.“Kematian pesakit yang tidak pernah divaksinasi adalah enam kali lebih tinggi berbanding pesakit yang mendapat satu dos penggalak,” katanya.Beliau berkata, meskipun dalam kesibukan membuat persediaan musim perayaan yang akan tiba, masyarakat digalakkan untuk memakai pelitup muka apabila hadir ke tempat awam yang sesak dan sempit yang mana penjarakan fizikal sukar diamalkan seperti di bazar Ramadan dan ketika sambutan hari raya.“KKM terus memantau situasi COVID-19 serta varian terdapat di dalam dan luar negara selain memastikan kesiapsiagaan perkhidmatan kesihatan berada dalam keadaan yang optima bagi memastikan kesejahteraan rakyat untuk hidup bersama virus COVID-19,” katanya.


Laporan awal program ekonomi sempadan tunjuk hasil positif - Anwar

KUALA LUMPUR, 14 April - Mesyuarat Majlis Tindakan Sara Hidup (NACCOL) Bilangan 1 Tahun 2023 yang diadakan semalam antara lain mendengar pembentangan Kementerian Perdagangan Dalam Negeri dan Kos Sara Hidup (KPDN) mengenai hasil awal projek rintis Program Ekonomi Sempadan (Projek Pembekalan Petrol RON95 dan Diesel Tanpa Subsidi).Perdana Menteri Datuk Seri Anwar Ibrahim, yang mempengerusikan mesyuarat itu semalam, berkata pelbagai kesan serta impak positif diperoleh daripada projek rintis yang dilaksanakan di Perlis dan program tersebut adalah usaha KPDN untuk mengatasi ketirisan minyak petrol serta diesel terutama di kawasan berhampiran sempadan negara.“Laporan awal menunjukkan subsidi kerajaan dapat diselamatkan kerana penjualan minyak petrol dan diesel ini tidak melibatkan peruntukan subsidi. Malahan peluang untuk meningkatkan pendapatan negara juga tinggi melalui cukai jualan yang dikenakan ke atas kenderaan asing,” menurutnya dalam kenyataan malam tadi.Beliau berkata KPDN merekodkan kes penyelewengan yang rendah di Perlis sepanjang tempoh projek rintis dilaksanakan setakat ini manakala isu trafik sesak di stesen minyak di negeri itu juga telah reda dengan pelaksanaan tersebut.Anwar berkata KPDN akan mengeluarkan perincian pencapaian projek rintis itu sepanjang dua bulan pelaksanaannya serta dalam kajian kemungkinan untuk dipanjangkan ke negeri lain.Perdana Menteri berkata selain itu, Lembaga Pemasaran Pertanian Persekutuan (FAMA) akan mempergiat Program Pembangunan Pemasaran dengan menyasarkan Program Jualan Terus Dari Ladang (JTDL) sebanyak 2,000 lokasi pada tahun ini berbanding 1,000 lokasi tahun lepas.“Jualan ini dijangka memberi manfaat kepada semua lapisan pengguna termasuk peniaga kerana harga yang ditawarkan adalah jauh lebih rendah kerana dibawa terus dari sumber bekalan,” katanya.

Beliau berkata FAMA juga mengadakan Jualan Khas Ramadan Madani di 268 lokasi seluruh negara terdiri daripada pasar tani, pasar tani kekal, Pusat Transformasi Luar Bandar (RTC) dan Medan Niaga Satok selain Jualan Khas Syawal Madani di 113 outlet pemasaran FAMA bermula 15 April ini yang memberi peluang kepada rakyat mendapatkan bahan bagi persediaan Aidilfitri.Anwar berkata pada mesyuarat itu, KPDN turut membentangkan status inisiatif Rahmah iaitu Jualan Rahmah di 16 pasar raya besar dan rangkaiannya melibatkan 118 kawasan Parlimen serta 8,223 lokasi manakala 71,400 Bakul Rahmah diedarkan oleh 10 penyumbang utama kepada penerima miskin tegar.Beliau berkata Menu Rahmah pula telah dilaksana di 1,706 premis makanan dan restoran selain Bazar Ramadan Rahmah yang disertai 913 peniaga di 41 lokasi. Bagi memastikan keselamatan pengguna jalan raya berada pada tahap tertinggi, Perdana Menteri berkata Kementerian Pelaburan, Perdagangan dan Industri (MITI) bersama-sama PROTON dan PERODUA pula telah melancarkan Pakej Rahmah bagi servis kenderaan bermotor pada harga jauh lebih murah.“Ini merupakan usaha Kerajaan Malaysia MADANI serta semua pihak terutama pemain pelbagai industri seperti peruncitan, makanan dan minuman, tekstil, perhotelan, perkilangan berasaskan makanan dan yang terkini automotif bagi membantu rakyat Malaysia MADANI,” katanya.Anwar berkata mesyuarat itu turut mengambil maklum pembentangan Kementerian Perumahan dan Kerajaan Tempatan dengan kerjasama Persatuan Simen dan Konkrit Malaysia bagi melaksanakan satu lagi inisiatif RAHMAH dan pengumuman mengenainya akan dibuat pada satu tarikh lain.Selain itu, beliau berkata Kementerian Kewangan, Kementerian Ekonomi dan KPDN sedang memperinci kaedah subsidi lebih bersasar dan satu kertas pembentangan akan diangkat kepada Majlis Tindakan Ekonomi Negara (MTEN) pada mesyuarat seterusnya.Pada masa sama, Perdana Menteri menempelak dakwaan yang menyatakan beliau tidak lagi fokus kepada agenda menangani kos sara hidup dengan menyifatkan ia sebagai tuduhan liar semata-mata.Anwar berkata beliau dibantu oleh kedua-dua Timbalan Perdana Menteri melalui beberapa jawatankuasa termasuk Jawatankuasa Pemantauan Pelaksanaan (JPP) NACCOL yang dipengerusikan oleh Timbalan Perdana Menteri merangkap Menteri Kemajuan Desa dan Wilayah Datuk Seri Dr Ahmad Zahid Hamidi yang telah dua kali bersidang.“Selepas ini, beliau akan mempergiat usaha pemantauan dan pelaksanaan dasar serta strategi Kerajaan Malaysia MADANI dengan mengadakan mesyuarat setiap bulan,” katanya.Perdana Menteri juga berkata adalah wajar semua pihak bersama-sama dengan kerajaan menggembleng usaha membantu rakyat serta mengurangkan polemik kerana kos sara hidup adalah agenda nasional dan menuntut pendekatan seluruh negara. - BERNAMA


Nahas Sabah Air: Australia bebas dedahkan laporan

KUALA LUMPUR, 13 April-Pihak berkuasa Australia bebas untuk mendedahkan laporan nahas pesawat Sabah Air yang berlaku pada Jun 1976.Menteri Pengangkutan Anthony Loke berkata pihaknya juga telah menghubungi kerajaan Australia berhubung perkara berkenaan."Kerajaan Australia menghormati kerajaan Malaysia kerana insiden tersebut berlaku di sini (Malaysia). Mereka (Kerajaan Australia) bertanyakan pandangan dan pendapat bagi mendapatkan kebenaran bagi mendedahkan laporan tersebut.Kerajaan Malaysia tidak mempunyai halangan atau bantahan berkaitan perkara tersebut. Semua terpulang kepada kerajaan Australia untuk menedeahkan laporan tersebut", ujarnya.Semalam, laporan siasatan akhir nahas pesawat Sabah Air atau ‘Double Six’ dikelaskan sebagai dokumen terbuka dan boleh diakses di laman web Kementerian Pengangkutan.Berdasarkan laporan berkenaan, tiada bukti menunjukkan sebarang unsur sabotaj, kebakaran atau letupan yang telah mengorbankan Ketua Menteri Sabah, Tun Fuad Stephens serta beberapa anggota kabinet.


KUALA LUMPUR, 12 April - Tiada bukti menunjukkan terdapat unsur sabotaj, kebakaran atau letupan dalam tragedi pesawat Sabah Air terhempas pada 1976.Nahas itu mengorbankan Ketua Menteri, Tun Fuad Stephens dan beberapa anggota Kabinet negeri Sabah. Laporan siasatan akhir nahas yang telah dinyahklasifikasi dan dikeluarkan hari ini merumuskan bahawa kemungkinan punca nahas adalah disebabkan kedudukan pusat graviti pesawat di luar had buritan kapal.Ia mengakibatkan kolum kawalan tidak lagi boleh digerakkan ke hadapan manakala bahagian muncung pesawat terangkat apabila sayapnya melepasi 25 darjah ketika hampir mendarat.Menurut laporan itu, tiada bukti bahawa wujud kerosakan pada pesawat atau sistemnya sebelum nahas kerana ia telah diselenggara mengikut jadual yang ditetapkan.Tiada bukti juga bahawa keadaan cuaca menyebabkan berlakunya tragedi tersebut."Pemuatan bagi penerbangan itu didapati tidak dilakukan dengan betul sehingga menyebabkan kedudukan graviti pesawat berada di luar had buritan sebagaimana yang telah ditetapkan."Pergerakan kolum kawalan ke hadapan adalah bagi menurunkan muncung pesawat atau menghalangnya daripada terangkat. Jika hentian hadapan dicapai ketika muncung pesawat terangkat maka sudah pasti berlaku hilang kawalan akibat ketiadaan kelajuan dan kestabilan di udara," menurut laporan itu.

(Tiada unsur sabotaj dalam tragedi pesawat Sabah Air/Fail Arkib)

Dalam tragedi itu yang juga dikenali sebagai 'Double Six,' sebuah pesawat ringan buatan Australia jenis Nomad 9M-ATZ kendalian Sabah Air membawa sekumpulan kenamaan dari Labuan terhempas di daerah Sembulan ketika menghampiri Lapangan Terbang Antarabangsa Kota Kinabalu di Sabah pada 6 Jun 1976. Laporan itu juga menyebut, adalah jelas prosedur operasi yang dilakukan oleh juruterbang syarikat terbabit tidak mematuhi piawaian profesional.Pasukan penyiasat yang diketuai ketua pemeriksa Jabatan Penerbangan Awam Omar Saman turut mendapati bahawa tiada pelan penerbangan IFR (Instrument Flight Rules) dikemukakan seperti yang ditetapkan oleh Manual Operasi bagi penerbangan VVIP.

BERITA BERKAITANLaporan siasatan akhir nahas Sabah Air boleh diakses

Menyentuh perihal juruterbang, laporan itu mendapati lelaki berusia 42 tahun berkenaan memiliki lesen menerbangkan pesawat tersebut.Tiada bukti menunjukkan dia berada bawah pengaruh alkohol atau dadah kecuali mengambil ubat antimalaria dikenali sebagai klorokuin.Pada 5 April lepas, Perdana Menteri Datuk Seri Anwar Ibrahim berkata keputusan untuk mendedahkan laporan akhir tragedi Double Six dibuat selepas mengambil kira tuntutan keluarga waris selain pandangan rakyat Sabah yang inginkan maklumat terperinci berhubung kejadian itu.Laporan siasatan akhir nahas kini boleh diakses dan dimuat turun menerusi laman web Kementerian Pengangkutan.


MYSaveFood bakal diperluas ke pasar malam selepas Aidilfitri – Fuziah

MERLIMAU, 12 April- MYSaveFood Ramadan akan diteruskan ke kawasan pasar malam seluruh negara selepas Hari Raya Aidilfitri ini.Timbalan Menteri Perdagangan Dalam Negeri dan Kos Sara Hidup (KPDN), Fuziah Salleh berkata, ia selepas melihat kejayaan inisiatif program mengurangkan pembaziran makanan di tapak bazar Ramadan itu.“Kita lihat program MYSaveFood ini amat berjaya dan kita dah ada prosedur operasi standard (SOP), jadi selepas ini ia akan dipanjangkan pula ke pasar malam dengan kerjasama persatuan-persatuan peniaga.“Kita akan libatkan juga kita punya Gerakan Pengguna Siswa (GPS) di bawah KPDN yang boleh manfaatkan makanan elok yang berlebihan daripada pasar malam selepas hari raya nanti,” katanya.Beliau berkata demikian selepas melakukan tinjauan pada Program Kempen Menyelamatkan Pembaziran Makanan MYSaveFood di Bazar Ramadan RAHMAH (BRR) Bandar Baru Merlimau.Hadir sama, Exco Pembangunan Usahawan, Koperasi dan Hal Ehwal Pengguna Melaka, Allex Seah Shoo Chin dan Pengarah KPDN negeri, Norena Jaafar.

(Fuziah mendengar penerangan daripada sukarelawan Pemuda GEMA mengenai SOPMYSaveFood di Bazar Ramadan RAHMAH (BRR) Bandar Baru Merlimau)

Semalam, KPDN melaporkan lebih 18 tan makanan dan minuman yang dijual peniaga di bazar Ramadan diselamatkan dan kemudiannya diagihkan kepada golongan memerlukan di seluruh negara sejak awal Ramadan lalu.Mengulas lanjut, Fuziah berkata, peniaga yang ingin menderma secara sukarela di bawah program MYSaveFood tanpa mengharapkan insentif itu juga akan dilindungi undang-undang.Tambahnya, antara SOP ditetapkan setiap makanan yang didermakan itu masih elok dan boleh dimakan dalam tempoh dua jam sebelum ia basi.